[KEMAS KINI] Kes sembuh hampir sejuta

Jumlah pesakit Covid-19 yang dilaporkan sembuh di seluruh negara dalam tempoh 24 jam sehingga 12 tengah hari tadi merekodkan angka tertinggi dengan lebih 16,000 pesakit disahkan sembuh.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata jumlah pesakit sembuh dalam tempoh itu sebanyak 16,394 kes menjadikan keseluruhannya 993,020 kes, berbanding kumulatif jangkitan 1,224,595 kes yang dilaporkan sejak Mac tahun lalu.

Dalam tempoh itu juga 158 pesakit meninggal dunia menjadikan keseluruhan, sejak wabak Covid-19 mula menular di Malaysia Mac tahun lalu, kepada 10,177 kematian.

“Setakat ini 1,096 pesakit masih dirawat di unit rawatan rapi dengan 545 pesakit memerlukan bantuan alat pernafasan,” katanya sambil menjelaskan 221,396 kes lagi masih aktif.

Terdahulu beliau memaklumkan angka jangkitan baharu Covid-19 di seluruh negara dalam tempoh 24 jam sehingga 12 tengah hari tadi melonjak lagi kepada paras tertinggi mencapai 20,889 kes, berbanding 20,596 kes semalam, susulan penularan varian Delta yang kini menjadi dominan di Malaysia.

Jumlah kes baharu itu turut disumbangkan kes membabitkan bukan warganegara Malaysia seramai 3,404 pesakit.

Daripada jumlah kes baharu itu, sebanyak 273 kes atau 1.3 peratus adalah daripada kategori 3, 4 dan 5, manakala 20,616 kes (98.7 peratus) lagi terdiri daripada kategori 1 dan 2.

“Secara keseluruhan, hanya 4,292 kes (20.5 peratus) daripada jumlah kes yang dilaporkan pada hari ini mempunyai sejarah imunisasi Covid-19,” katanya.

Dr Noor Hisham turut memaklumkan 34 lagi kluster baharu direkodkan di seluruh negara menjadikan keseluruhannya 3,863 kluster dengan 2,672 telah ditamatkan.

Sembilan belas daripada kluster baharu itu membabitkan tempat kerja dengan jangkitan keseluruhannya mencecah 582 individu.

Negeri yang merekodkan kluster tempat kerja ialah masing-masing lima kluster di Selangor dan Johor, diikuti masing-masing dua di Kelantan, Perak dan Pulau Pinang, serta masing-masing satu di Kuala Lumpur, Pahang dan Melaka.

Manakala, Kelantan merekodkan empat kluster komuniti, diikuti masing-masing dua di Sarawak dan Perak; serta masing-masing satu di Selangor, Terengganu, Pahang dan Kedah.

Selangor turut mencatatkan dua kes kluster kumpulan berisiko tinggi, sementara satu lagi di Kelantan.

Mengenai kadar kebolehjangkitan pula Dr Noor Hisham berkata berdasarkan data terkini pada 5 Ogos 2021, nilai RT Malaysia adalah sebanyak 1.08.

“Negeri yang mencatatkan nilai RT yang tertinggi adalah Kelantan (nilai RT 1.29) diikuti oleh Perak (nilai RT 1.23), dan Pulau Pinang (nilai RT 1.21). Semua negeri mencatatkan RT melebihi 1.0 kecuali Negeri Sembilan, Perlis, dan Wilayah Persekutuan Labuan,” katanya.

Data 6 Ogos 2021


Kes dera OKU Rumah Bonda, pendakwaan serah 21 dokumen

Pihak pendakwaan menyerahkan 21 dokumen kepada pasukan pembelaan bagi kes pengasas Rumah Bonda, Siti Bainun Ahd Razali yang didakwa atas pertuduhan mengabaikan seorang remaja perempuan Sindrom Down berusia 13 tahun.

Perkara itu dimaklumkan Timbalan Pendakwa Raya Noor Shakira Aliana Alias ketika sebutan kes tersebut hari ini di hadapan Hakim Mahkamah Sesyen Izralizam Sanusi.

“Penyerahan dokumen dibuat pagi ini kepada pihak pembelaan, namun terdapat beberapa dokumen masih belum disempurnakan termasuk laporan perubatan dan laporan psikiatri mangsa.

“Oleh itu, pihak kami memohon satu tarikh sebutan baharu pada penghujung November ini,” kata Noor Shakira lapor Bernama.

Peguam M. Yalini yang mewakili Siti Bainun mengesahkan pihaknya menerima 21 dokumen itu hari ini.

“Pihak kami tidak membantah tarikh untuk pengurusan kes seterusnya ditetapkan bagi melengkapkan dokumen, sebelum mahkamah menetapkan tarikh bicara,” kata peguam itu.

Mahkamah kemudian menetapkan 25 Nov ini untuk pengurusan kes selanjutnya.

Mengikut pertuduhan, wanita itu didakwa sebagai orang yang dipertanggungjawabkan untuk menjaga remaja itu telah mengabaikan mangsa sehingga menyebabkannya mengalami kecederaan fizikal dan emosi.

Dia dituduh melakukan perbuatan tersebut di sebuah unit kondominium di Wangsa Maju di sini antara Februari dan Jun tahun ini, mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.


Tak perlu masuk campur urusan Ismail Sabri-Muhyiddin: Annuar

Pihak luar tidak perlu masuk campur berhubung perbincangan antara Perdana Menteri, Datuk Seri Ismail Sabri Yakob dan Presiden Bersatu, Tan Sri Muhyiddin Yassin.

Menteri Komunikasi dan Multimedia, Tan Sri Annuar Musa berkata semua pihak berhenti membicarakan isu politik dan tindakan pihak yang cuba masuk campur hanya mahu menghangatkan keadaan bukannya mencari penyelesaian untuk membantu rakyat.

“Saya rasa orang lain tidak perlu campur. Baik kita berfikir dan bercakap untuk menolong rakyat di kawasan kita.

“Tumpukan membantu rakyat, bukannya setiap hari bercakap isu politik,” katanya hari ini dipetik laporan BH.

Terdahulu, Pengerusi UMNO Johor, Datuk Nur Jazlan Mohamed yang meminta Annuar memberi penjelasan berhubung perjanjian politik antara Ismail Sabri dan Bersatu seperti mana didedahkan Ketua Penerangan, Datuk Wan Saiful Wan Jan.

Mengulas lanjut, Annuar berkata, prinsip beliau mudah dan dalam soal berbangkit itu adalah soal membabitkan perdana menteri kelapan dan kesembilan, biarlah mereka menanganinya.

“Kedua-dua mereka amat tahu tentang selok belok dan letak duduknya satu-satu perkara. Jadi, orang lain termasuk saya tidak perlu buat nasi tambah,” katanya.


PM beri jaminan usaha dilakukan elak nahas tren LRT berulang

Perdana Menteri Tan Sri Muhyiddin Yassin memberi jaminan usaha akan dilakukan bagi memastikan kejadian tren Transit Aliran Ringan (LRT) berlanggar tidak akan berulang pada masa depan.

“Sudah lebih 20 tahun, belum pernah ada LRT berlanggar sesama sendiri. Tetapi kerana kemalangan sudah berlaku, kita rasa sedih dan kita mahu ia disiasat.

“Dalam tempoh tidak berapa lama lagi kita akan dapat tahu apakah sebab musabab (nahas) berlaku,” katanya selepas melawat mangsa kemalangan itu dan keluarga mereka di Hospital Kuala Lumpur (HKL) di sini hari ini.

Memetik laporan agensi berita Bernama, Perdana Menteri berkata kerajaan bertanggungjawab memastikan insiden kemalangan tren itu tidak akan berulang pada masa akan datang.

Beliau berkata kerajaan memandang serius insiden dua tren LRT terbabit dalam kejadian itu dan akan memastikan nahas tersebut disiasat dengan teliti bagi mencari punca kejadian itu.

“Isu pelanggaran ini sudah pun sampai ke peringkat jawatankuasa khas yang telah dibentuk agar dapat disiasat sebab musabab bagaimana ia boleh berlaku,” katanya.

Dalam kejadian 8.45 malam itu, sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.

Pada masa sama, Muhyiddin berkata beliau telah mengarahkan Menteri Pengangkutan Datuk Seri Wee Ka Siong untuk memulihkan segera perkhidmatan LRT khususnya di kawasan kemalangan dan memastikan perkhidmatan itu sentiasa dijamin selamat.

“Kalau sudah selesai semuanya dan tiada lagi apa-apa bahaya, beliau (Wee) kata selepas beberapa hari ini, ia (perkhidmatan LRT) akan segera beroperasi balik,” katanya yang meminta orang ramai agar bersabar sekiranya berlaku kesulitan untuk menggunakan perkhidmatan LRT itu ketika ini, ekoran kemalangan tersebut.

Dalam pada itu, Perdana Menteri berkata seramai tiga mangsa sedang dirawat di Unit Rawatan Rapi (ICU), manakala dua menerima rawatan di wad biasa.

Katanya laporan doktor menunjukkan keadaan kesemua mangsa adalah stabil, di mana mereka yang berada di wad biasa akan discaj tidak berapa lama lagi.

“Mereka yang berada di ICU itu akan mengambil sedikit masa untuk pulih dan discaj. Saya mendoakan kesemua mereka akan cepat pulih dan balik ke pangkuan keluarga serta dapat teruskan tugas dan tanggungjawab kerja dan sebagainya,” katanya.

Terdahulu, beliau menziarahi mangsa sebelum bertemu dengan ahli keluarga kepada dua mangsa yang berada di ICU dan mendengar penerangan dari Pengarah HKL Datuk Dr Heric Corray dan Menteri Kesihatan Datuk Seri Dr Adham Baba.

Sementara itu, dalam pertemuan kira-kira enam minit dengan ahli keluarga mangsa, Muhyiddin melahirkan rasa sebak dengan kejadian terbabit dan memberi kata-kata perangsang untuk mereka.

“Doktor sentiasa ada dan akan take care for 24-hour… (menjaga sepanjang masa) doa banyak-banyak, moga cepat sembuh dan kembali sihat macam dulu,” katanya.


Kemasukan baharu ke hospital jadi indikator peralihan fasa satu ke atas

Jumlah kemasukan baharu ke hospital bagi kes bergejala kategori 3, 4 dan 5 akan dijadikan indikator bagi negeri-negeri yang berada dalam fasa satu Pelan Pemulihan Negara (PPN) untuk beralih ke fasa berikutnya setelah kadar vaksinasi sekurang-kurangnya 50 peratus penduduk dewasa dicapai.

Langkah baharu itu dicapai pada Sidang Khas Majlis Keselamatan Negara dan Majlis Pemulihan Negara (MPN) yang dipengerusikan Perdana Menteri Tan Sri Muhyiddin Yassin minggu ini.

Keputusan itu juga dibuat berdasarkan nasihat pakar kesihatan serta pengalaman antarabangsa dan domestik dengan penelitian bahawa penularan Covid-19 akan menurun seiring peningkatan kadar vaksinasi penduduk dewasa.

Menteri Penyelaras PPN Tengku Datuk Seri Zafrul Tengku Abdul Aziz berkata MPN memutuskan bahawa indikator tersebut hanya akan menggantikan indikator sedia ada – bilangan kes Covid-19 harian baharu – hanya apabila vaksinasi sesebuah negeri di dalam fasa satu telah mencapai kadar sekurang-kurangnya 50 peratus penduduk dewasa.

“Nilai ambang seluruh negara bagi bilangan kes bergejala untuk peralihan fasa satu ke fasa dua iaitu 2,000 kes sehari seluruh negara (6.1 per 100,000 penduduk), peralihan fasa dua ke fasa tiga 1,000 kes (3.0 per 100,000 penduduk) manakala peralihan fasa empat ke lima 400 kes (1.3 per 100,000 penduduk),” katanya dalam kenyataan hari ini.

Beliau yang juga Menteri Kewangan berkata penilaian bagi peralihan daripada satu fasa ke fasa selanjutnya masih tertakluk kepada keperluan memenuhi kesemua indikator termasuk penggunaan kapasiti unit rawatan rapi (ICU) dan kadar vaksinasi penduduk dewasa.

“Sebagai contoh bagi Lembah Klang, Johor, Negeri Sembilan, Kedah dan Melaka yang masih berada di fasa satu, apabila mereka mencapai kadar vaksinasi sekurang-kurangnya 50 peratus penduduk dewasa, indikator kes yang akan diguna pakai ialah kemasukan kes baharu ke hospital yang bergejala.

“Seterusnya, negeri ini hanya boleh beralih ke fasa dua jika mencapai nilai ambang kes kemasukan hospital baharu yang bergejala (6.1 per 100,000 penduduk) dan tahap kapasiti penggunaan ICU sederhana,” katanya.

Beliau berkata keputusan ini juga diambil selepas risiko penularan dilihat jelas terkawal di Sarawak dan Labuan dengan pengurangan ketara kes bergejala serta yang memerlukan rawatan di wad ICU.

“Walaupun Sarawak dan Labuan berdepan dengan penggunaan kapasiti wad ICU penuh semasa bulan Jun namun setelah kadar vaksinasi mencecah 50 peratus pada bulan Julai, penggunaan kapasiti wad ICU telah menurun bagi kedua-duanya dan mencapai tahap mencukupi,” katanya.

Beliau berkata penilaian risiko bagi mempertimbang pembukaan aktiviti ekonomi dan sosial akan lebih tepat jika berasaskan kepada bilangan kes bergejala kategori tiga, empat dan lima berbanding merujuk jumlah kes harian baharu.

“Contohnya, walaupun kes harian baharu di Sarawak mencecah 400 sehari tetapi bilangan pesakit baharu kategori tiga, empat dan lima kurang daripada 10 pesakit atau dua peratus daripada kes harian.

“Negara-Negara seperti United Kingdom juga telah mengambil pendekatan yang tertumpu kepada kadar kes bergejala dan telah terus membenarkan pembukaan aktiviti ekonomi dan sosial berdasarkan penilaian risikonya iaitu jumlah kes bergejala adalah rendah walaupun jumlah kes baharu masih tinggi,” katanya.

Tengku Zafrul juga berkata sejak awal pengumuman PPN, kerajaan telah menekankan pelan itu perlu bersifat dinamik dengan semua pendekatan yang diambil adalah berdasarkan data dan sains.

“Ini termasuklah penetapan indikator dan nilai ambang untuk peralihan fasa. Penggunaan nilai indikator baharu ini akan dapat menambah baik penilaian risiko dalam mempertimbang pembukaan aktiviti ekonomi dan sosial dalam konteks peralihan fasa PPN,” katanya.


Kes harian Covid-19 di India meningkat, lepas angka 10,000

Jumlah kes baharu Covid-19 harian di India terus meningkat dengan pantas apabila 12,213 lagi kes direkodkan dalam tempoh 24 jam lalu, menurut data dikeluarkan Kementerian Kesihatan Persekutuan pada Khamis.

Ini kali pertama sejak beberapa bulan lalu jumlah kes baharu setiap hari melepasi 10,000, lapor Xinhua, menurut Bernama.

Menurut data itu, kadar peningkatan jumlah kes baharu Covid-19 sejak dua hari lalu adalah sekitar 35 peratus. Jumlah kes baharu yang didaftarkan setiap hari meningkat hampir dua kali ganda sejak dua hari lalu.

Setakat ini, jumlah Covid-19 di India berjumlah 43,257,730 dengan kadar kes positif harian sebanyak 2.35 peratus manakala kadar kes positif mingguan 2.38 peratus.

Selain itu, 11 orang meninggal dunia akibat wabak itu di seluruh negara sejak pagi Rabu, menjadikan korban setakat ini berjumlah 524,803.

Meskipun menunjukkan peningkatan yang konsisten dalam jumlah kes baharu Covid-19 setiap hari, pihak berkuasa kesihatan menolak kemungkinan berlakunya gelombang Covid-19 lain di negara itu.

Setakat ini, masih terdapat 58,215 kes aktif di negara ini – peningkatan sebanyak 4,578 dalam tempoh 24 jam lalu.

Terkini, 42,674,712 orang telah sembuh dan dibenarkan keluar dari hospital, termasuk 7,624 orang dibenarkan keluar dalam tempoh 24 jam lalu.


Saya bukan tali barut: Bung pertahan syor perjanjian baharu Sabah, Sarawak

Datuk Seri Bung Moktar Radin mempertahankan syor Barisan Nasional (BN) bagi mewujudkan Perjanjian Malaysia baharu dengan berkata pemimpin Sabah mesti bijak menuntut apa yang Putrajaya hutang daripada negeri itu.

Pengerusi BN Sabah itu menegaskan beliau bukan “tali barut” yang ingin menafikan usaha merealisasikan Perjanjian Malaysia 1963 (MA63) tetapi hanya menunjukkan bahawa pemimpin negeri mesti bijak dalam menuntut hak Sabah supaya dipenuhi oleh Kerajaan Persekutuan.

“Saya bukan tali barut. Saya cuma katakan sudah tiba masanya pemimpin Sabah bertindak bijak dan saya tidak pernah berkata apa-apa untuk menafikan MA63.

“Apa yang saya katakan ialah pemimpin yang bijak akan mencari penyelesaian tetapi pemimpin yang lemah dan tidak selamat akan terus memainkan isu itu walaupun tahu ia tidak akan pernah selesai,” katanya dalam satu kenyataan hari ini (Khamis 7 Julai).

Bung, yang juga Timbalan Ketua Menteri Sabah berkata demikian sebagai menjawab kritikan yang ditujukan kepada pemimpin BN, termasuk dirinya berhubung usaha merealisasikan MA63 sepenuhnya.

Sebelum ini, Timbalan Pengerusi BN Datuk Seri Mohamad Hasan dikecam kerana mencadangkan Perjanjian Malaysia baharu pada konvensyen BN Sabah Sabtu lalu (2 Julai).

Mohamad, yang lebih dikenali sebagai Tok Mat, sejak itu menjelaskan bahawa beliau hanya mengemukakan cadangan.

Antara mereka yang mengkritik cadangan itu ialah Menteri Hal Ehwal Sabah dan Sarawak Datuk Seri Dr Maximus Ongkili yang juga Presiden Parti Bersatu Sabah, dan Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahmah Hamzah.

Mengulas lanjut, Bung berkata pemimpin bijak ialah mereka yang boleh mencari penyelesaian berkesan untuk merealisasikan MA63 tanpa terlalu emosi.

“Ada pepatah mengatakan pemimpin yang tidak cerdik seperti anjing yang terus menyalak bukit walaupun tahu bukit tidak akan runtuh.

“Tetapi pemimpin yang bijak adalah seperti anjing yang bijak yang akan mencari jalan mendaki bukit untuk mendapatkan apa yang dikehendaki,” katanya.

Beliau menjelaskan cadangan perjanjian baharu itu bermakna semua isu yang menghalang pelaksanaan penuh MA63 akan dihapuskan, sambil menambah hanya Sabah akan memperoleh lebih banyak peruntukan kewangan.

Bung berkata adalah jelas janji-janji di bawah MA63 tidak dapat diselesaikan selama ini.

“Realitinya MA63 masih belum selesai walaupun sudah ribuan kali dibahaskan, pemimpin datang dan pergi, malah seorang pemimpin dipenjarakan kerana keterlaluan bercakap mengenai isu itu.

“Namun, perjuangan menuntut hak Sabah di bawah MA63 masih belum direalisasikan,” katanya.

Pengerusi Badan Perhubungan UMNO Sabah itu juga membidas bekas pemimpin BN yang kini lantang mengenai isu itu tetapi berdiam diri apabila menjadi sebahagian daripada kerajaan terdahulu.

“Terdapat ramai pemimpin dengan emosi yang tersesat sepanjang perjalanan. Presiden PBS, Warisan serta pemimpin UPKO semuanya pernah menjadi sebahagian daripada kerajaan BN.

“Tetapi mereka hanya memilih untuk berdiam diri dan apabila BN kalah, mereka adalah orang pertama yang meninggalkan gabungan atau bertukar pihak lebih awal lagi,” katanya.

Bung juga mempersoalkan motif pemimpin-pemimpin ini, mendakwa mereka tidak memikirkan bagaimana untuk membangunkan Sabah tetapi hanya merancang bagaimana untuk menang dalam pilihan raya umum akan datang supaya mereka boleh kembali berkuasa.

“Kenyataan mereka hanya untuk kepentingan politik tetapi mereka tidak memikirkan cara terbaik untuk menyelesaikan isu berkaitan pembangunan Sabah dan kesejahteraan rakyatnya,” katanya.


KPM jawab dakwaan cikgu Fadli, surat bukan bermakna hukuman dijatuhkan

Dakwaan seorang cikgu, Mohd Fadli Mohamed Salleh yang kononnya sudah dijatuhi hukuman disangkal Kementerian Pendidikan Malaysia (KPM).

Ketua Pengarah KPM, Datuk Pkharuddin Ghazali memberi penjelasan berhubung penularan surat yang dibuat seorang cikgu sekolah rendah yang disalahtafsir kononnya sudah dijatuhi hukuman, tetapi sebaliknya ia adalah arahan untuk mengemukakan representasi berhubung aduan yang diterima terhadapnya.

“Kementerian Pendidikan Malaysia (KPM) mengambil maklum perkara yang dibangkitkan di media sosial berkaitan Cikgu Mohd Fadli bin Mohamed Salleh.

“Untuk makluman, surat yang dihantar kepada cikgu tersebut bukanlah suatu surat yang membawa maksud bahawa hukuman telah dijatuhkan oleh Lembaga Tatatertib. Sebaliknya surat tersebut bertujuan memaklumkan cikgu berkenaan mengenai dakwaan yang telah diterima oleh Pihak Berkuasa Tatatertib serta keperluan untuk beliau mengemukakan representasi (penjelasan) bertulis,” katanya dalam satu video yang dimuat naik di hantaran Facebook KPM hari ini.

Menurut Pkharuddin lagi, pihak Lembaga Tatatertib dijadualkan bersidang pada Isnin ini bagi mendengar penjelasan berhubung aduan yang diterima terhadap cikgu tersebut.

“Pihak Lembaga Tatatertib telah menerima surat representasi daripada Cikgu Mohd Fadli Mohamed Salleh pada 14 Oktober 2022. Lembaga Tatatertib dijadualkan bersidang pada hari Isnin, 17 Oktober 2022,” jelasnya lagi.

Berhubung prosiding yang dikenakan terhadap Fadli, KPM menjelaskan semua pegawai awam yang berkhidmat dalam kerajaan tertakluk dibawah peraturan-peraturan yang sudah ditetapkan.

“Prosiding tatatertib ini dibuat di bawah Peraturan-Peraturan Pegawai Awam (Kelakuan & Tatatertib) 1993 yang diguna pakai untuk semua penjawat awam yang sedang berkhidmat termasuk saya sendiri.

“Saya berharap penjelasan ini dapat memberi kefahaman kepada semua pihak,” ujarnya lagi.

Terdahulu, cikgu Fadli berkongsi surat daripada KPM kepadanya, susulan beberapa isu yang dibangkitkan melalui media sosial.

“Saya berkata jujur tentang apa sampai nak kena buang kerja tu?

“Saya bercakap tentang beg berat bahaya pada anak-anak kita, silibus tinggi dan padat, silibus syok sendiri, bilangan murid yang ramai dalam kelas.

“Subjek yang banyak murid belajar, masa belajar untuk subjek teras terutamanya matematik tidak mencukupi, dan adanya ‘little napoleon’ dalam sistem pendidikan menyebabkan sistem pendidikan kita rosak,” katanya dalam hantaran panjang di Facebook, semalam.


Tunai janji manifesto BN jadi fokus Sulaiman

Meneruskan amanah dan mandat yang diberikan oleh rakyat seperti yang dijanjikan menjadi antara fokus utama Datuk Seri Sulaiman Md Ali apabila kembali memulakan tugas sebagai Ketua Menteri Melaka.

“Pada saya ini bukan satu tugas yang mudah apabila diberi kepercayaan, amanahnya lebih berat bermakna tugasan yang menanti pasukan saya juga besar.

“Besar dari segi ujian serta kemahuan dan kehendak rakyat yang harus kita kotakan kerana apa yang terkandung dalam manifesto kerajaan Barisan Nasional (BN) akan saya laksanakan segera,” katanya lapor Bernama.

Sulaiman hari ini memulakan tugas rasmi sebagai Ketua Menteri Melaka ke-13.

Sulaiman berkata dalam aku janji atau manifesto BN, ada perkara-perkara yang perlu dilaksanakan dalam tempoh 100 hari, setahun atau dua tahun seperti yang telah ditetapkan dalam aku janji tersebut.

“Ini menjadi fokus utama saya dahulu. Janji mesti dikotakan, janji mesti dilaksanakan,” katanya sambil menzahirkan rasa syukur kerana mempunyai pegawai yang memberi kerjasama terbaik demi kemakmuran rakyat Melaka.

Dalam pada itu, Sulaiman berkata selepas ini, beliau akan bertemu dan berbincang semula dengan pegawai-pegawai kanan kerajaan negeri Melaka dan ahli ex officio untuk melihat perkara yang akan dilaksanakan.

Sulaiman mengangkat sumpah sebagai Ketua Menteri Melaka ke-13 selepas BN berjaya membentuk kerajaan negeri apabila memenangi 21 daripada 28 kerusi pada Pilihan Raya Negeri (PRN) Melaka, Sabtu lepas.

Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia itu berlangsung di hadapan Yang Dipertua Negeri Melaka Tun Mohd Ali Mohd Rustam di Pejabat Yang Dipertua Negeri Melaka di Dewan Seri Utama kira-kira 1 pagi Ahad.


Ini bukan masanya untuk terperangkap dalam “denial syndrom”, Marzuki balas Setpol PM

Hari ini Setiausaha Politik Perdana Menteri, Syed Fazmi Sayid Mohammad, menyanggah kenyataan saya mengenai tahap kepuasan hati rakyat terhadap Perdana Menteri yang rendah.

Kenyataan saya itu adalah berasaskan kajian yang dilakukan oleh Merdeka Centre for Opinion Research yang mendapati purata tahap kepuasan hati rakyat terhadap Perdana Menteri hanyalah 45%.

Beliau tidak percaya kajian sentimen rakyat oleh Merdeka Centre yang menggunakan sampel 2,000 ke 3,000 orang boleh menggambarkan sentimen 32 juta rakyat Malaysia.

Maafkan saya. Mungkin Syed Fazmi tidak begitu memahami ‘the logic of sampling’. Kalau beliau mendalami ilmu statistik dan kajian kuantitatif yang menggunakan kaedah persampelan, beliau akan lebih faham.

Beliau juga berkata Merdeka Centre silap ketika membuat andaian mengenai kemenangan Barisan Nasional dalam PRU-14. Jadi kajiannya mengenai sentimen rakyat terhadap Perdana Menteri tidak boleh diguna pakai.

Saya tidak fikir kajian itu silap. Mungkin tafsirannya sahaja yang agak terkhilaf.

Kenapa saya berkata demikian?

Kerana pada tahun 2017, saya juga menggunakan data kajian Merdeka Centre sebagai sebahagian daripada rujukan saya ketika membuat kajian mengenai kemungkinan-kemungkinan yang akan berlaku dalam PRU-14.

Berdasarkan kajian saya itu, saya menjangkakan BN hanya boleh menang maksima 100 kerusi Parlimen dalam PRU-14. Ternyata dalam pilihanraya itu, BN hanya menang 79 kerusi Parlimen.

Boleh baca hasil kajian tersebut dalam artikel saya bertajuk “Najib doesn’t have GE 14 in the bag” yang disiarkan pada 18 Oktober 2017 di The New Mandala, sebuah portal online yang diselenggara oleh Australian National University (https://www.newmandala.org/najib-doesnt-ge14-bag/).

Kajian tidak silap, cuma tafsirannya sahaja mungkin berbeza.

Setiausaha Politik Perdana Menteri juga berkata tidak mungkin Perdana Menteri gagal mengurus ekonomi kerana angka-angka menunjukkan sebaliknya. Kadar pengangguran rendah iaitu 3.8% sahaja manakala inflasi pula terkawal.

Ini suatu kenyataan yang amat berbahaya. It is bordering on denial syndrom which led to the defeat of Barisan Nasional in GE14.
Kenapa saya kata begitu?

Menurut data yang dikeluarkan oleh Jabatan Perangkaan Malaysia (DOSM) pada 29 Ogos 2022, kadar inflasi Malaysia meningkat kepada 4.4% pada bulan Julai 2022, berbanding 3.4% pada bulan Jun. Inflasi makanan adalah yang paling tinggi, iaitu 6.9%.

Kerana itulah ramai yang merungut harga barang makanan semakin mahal. Dengan kejatuhan nilai ringgit, harga barang makanan dijangka meningkat lebih mahal kerana Malaysia mengimport sebahagian besar bahan makanan dari luar negara.

Pada masa yang sama, akhbar The Edge baru-baru ini melaporkan Malaysia akan berhadapan dengan masalah fiskal yang meruncing untuk beberapa tahun akan datang. Negara kita mungkin terpaksa berhutang untuk menampung perbelanjaan mengurus, termasuk untuk membayar hutang (Sila baca: https://www.theedgesingapore.com/…/theres-no-free-lunch…)

Saya telah membaca laporan serupa mengenai kedudukan fiskal negara yang disediakan oleh Kementerian Kewangan ketika berkhidmat di Pejabat Perdana Menteri suatu masa dahulu. Saya boleh sahkan laporan The Edge itu adalah tepat.

Ini bermakna, ruang fiskal kerajaan pada tahun-tahun mendatang akan menjadi lebih terhad dan saya jangkakan perbelanjaan kerajaan untuk subsidi, termasuk subsidi bahan api dan makanan, akan dikurangkan. GST juga mungkin akan diperkenalkan semula untuk menambah hasil kerajaan yang semakin susut.

Kehidupan rakyat, terutamanya golongan B60 pastinya akan terjejas. Pada masa ini pun telah ada yang mengikat perut dan lewat membayar bil dan hutang.

Lebih menyulitkan keadaan, sepertimana yang diakui oleh Menteri Kewangan, negara kita akan turut terkesan dengan pertumbuhan ekonomi dunia yang lebih perlahan pada tahun hadapan. Jadi, angka pertumbuhan ekonomi 8.9% pada suku kedua tahun ini mungkin tidak boleh bertahan pada tahun hadapan.

Apatah lagi pertumbuhan ekonomi sebanyak 8.9% adalah berasaskan base yang rendah akibat pandemik dan pada masa ini banyak didorong oleh pertumbuhan dalam sektor pembuatan (12%) dan perkhidmatan (9.2%), manakala sektor pertanian (-2.4%), pembinaan (2.4%) dan perlombongan dan kuari (-0.5%) masih rendah.

Angka-angka ini menunjukkan pertumbuhan ekonomi adalah tidak sekata bagi semua sektor dan mereka yang terlibat dalam sektor-sektor yang pertumbuhannya adalah rendah masih perlu berjuang untuk hidup. Ini tidak termasuk masalah kos operasi perniagaan yang semakin meningkat.

Kita tidak boleh terlalu taksub dengan angka-angka pertumbuhan ekonomi untuk menggambarkan kejayaan kerajaan mengurus ekonomi negara. People don’t eat GDP. They eat food on their table.

Kalau saya pegawai Perdana Menteri, saya akan teliti kajian Merdeka Centre secara lebih terperinci dan membaca semua laporan Jabatan Perangkaan, Bank Negara, Kementerian Kewangan dan kertas-kertas yang dibentangkan dalam mesyuarat Majlis Tindakan Ekonomi dan Majlis Pemulihan Negara.

Baca dan hadam semua ini. Selepas itu saya akan berjumpa Perdana Menteri dan berkata kepada beliau, “Sir, we are in deep trouble. Don’t rest on our laurel. We must buck up or off we go!”

Ini bukan masanya untuk terperangkap dalam “denial syndrom”.

*Penulis Datuk Dr Marzuki Mohamad merupakan mantan Ketua Setiausaha Sulit kepada Perdana Menteri Kelapan Tan Sri Muhyiddin Yassin.


Shahrir tak tahu mana Najib dapat RM1 juta: Saksi beritahu mahkamah

Seorang pengurus bank memberitahu Mahkamah Tinggi Kuala Lumpur bahawa Tan Sri Shahrir Ab Samad tidak tahu dari mana bekas Perdana Menteri Datuk Seri Najib Razak memperoleh RM1 juta yang diberikan kepada beliau.

Pengurus Cawangan Jalan Raja Chulan Ambank (M) Berhad, R Uma Devi, 43, yang mengesahkan perkara itu berkata, beliau juga tidak mengetahui punca wang itu walaupun berpengalaman dalam bidang perbankan selama 12 tahun.

Beliau berkata demikian ketika disoal balas peguam yang mewakili Shahrir, Tan Sri Dzulkifli Ahmad, pada perbicaraan bekas Pengerusi Felda itu yang berhadapan pertuduhan gagal mengisytiharkan RM1 juta yang diterima daripada Najib kepada Lembaga Hasil Dalam Negeri (LHDN).

Dzulkifli: Sebagai pegawai bank yang berpengalaman, jika cek bank tersebut (RM1 juta) ditunaikan bermakna tiada apa-apa isu berkenaan sumber wang tersebut.

Uma Devi: Ya, pada ketika itu tiada (isu).

Dzulkifli: Cik Uma boleh mengesahkan cek ini tiada masalah, apatah lagi Tan Sri Shahrir juga boleh beranggapan bahawa cek tersebut tiada masalah ketika menerima dan memasukkan (wang) ke dalam akaunnya.

Uma Devi: Ya.

Selain itu, Uma Devi bersetuju dengan Dzulkifli bahawa pihak LHDN tidak merakam percakapannya, memandangkan kes itu berkaitan dengan pengubahan wang haram yang mana Shahrir didakwa tidak melaporkan pendapatan sebenar kepada LHDN, bukan melibatkan rasuah.

Kata saksi itu, hanya pihak Suruhanjaya Pencegahan Rasuah Malaysia yang merakam percakapannya.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek, yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014, mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok. – Bernama


Kes baharu di Negeri Sembilan mencanak melepasi 1,000

Buat kali pertama kes positif baharu Covid-19 di Negeri Sembilan mencanak naik apabila dalam tempoh 24 jam sehingga 12 tengah hari tadi merekodkan kes harian tertinggi sebanyak 1,086.

Sebanyak 5,738 kes baharu Covid-19 dilaporkan dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Beliau berkata, Selangor terus mencatat bilangan kes tertinggi harian apabila merekodkan 1,858 kes.

Tujuh negeri mencatat peningkatan kes, sementara hanya Perlis tidak merekodkan sebarang kes baharu.


Jom Ziarah: PMX tak patut keruhkan lagi suhu panas buat tuduhan melulu

Perdana Menteri Datuk Seri Anwar Ibrahim ditempelak kerana tidak mencari jalan meredakan keadaan berhubung isu keagamaan, sebaliknya mengeruhkan lagi suasana dengan menuduh pihak hilang kuasa cuba meniupkan sentimen perkauman.

Ketua Penerangan Bersatu, Datuk Razali Idris berkata semua ahli politik tahu bahawa Islam adalah agama Persekutuan dan tindakan yang menyentuh sensitiviti Islam boleh mengundang kemarahan umat.

“Seperti program ziarah gereja oleh sebuah badan di bawah kelolaan Kementerian Belia dan Sukan (KBS),” katanya.

Sehubungan itu katanya, tidak seharusnya timbul dakwaan melulu ada pihak yang hilang kuasa menggunakan program itu untuk meniupkan sentimen kaum dan agama, malah orang miskin didakwa digunakan untuk membuat kekacauan, seperti dinyatakan Perdana Menteri, semalam.

“Pihak yang membuat laporan polis adalah NGO dan mereka antara yang lantang bersuara dalam isu ini. Parti politik tidak terbabit di luar dan hanya bercakap mengenainya di Parlimen.

“Bukan saja NGO, malah Majlis Agama Islam Selangor (MAIS) turut mengeluarkan kenyataan membantah program itu.

“Jadi, kenyataan Perdana Menteri bahawa ada pihak yang hilang kuasa cuba meniupkan sentimen perkauman, seolah-olah mahu merujuk kepada pembangkang tidak sepatutnya dibuat oleh seorang Perdana Menteri.

“Beliau sepatutnya mencari jalan meredakan keadaan, bukan lebih mengeruhkan suasana,” katanya lapor BH.

Semalam, Perdana Menteri menegaskan, ada usaha pihak yang hilang kuasa menggunakan isu program ziarah rumah ibadah untuk meniupkan sentimen kaum dan agama di negara ini.

Beliau berkata, biarpun ia masih terkawal ketika ini, jika tindakan itu melampau sehingga mengganggu gugat ketenteraman awam, pihak keselamatan akan keras dan tegas bertindak.

“Saya sudah mengarahkan seluruh pasukan keselamatan untuk waspada kerana orang yang ‘desperate’ (terdesak) dan rasa tercabar akan menggunakan sentimen ini dan rakyat yang miskin akan diupah untuk menimbulkan apa-apa kekecauan,” katanya menurut BH.

Program itu adalah inisiatif diterajui Impact Malaysia, NGO yang bernaung di bawah KBS.

Jumaat lalu, Pengerusi Muafakat Nasional (MN) Negeri Sembilan, Badrul Hisham Shaharin yang lebih dikenali sebagai Chegubard, membuat laporan polis terhadap Menteri Belia dan Sukan, Hannah Yeoh, mendakwanya menyebarkan agama Kristian kepada belia Islam melalui program yang dikaitkan dengan kementeriannya.

Mengulas program berkenaan, Razali berkata, prosedur operasi program (SOP) bagi program seumpama itu perlu diperketat.

“Kita boleh mengunjungi gereja dan menganjurkan program dengan yang bukan Islam tetapi SOP perlu ketat, tidak boleh lebih kurang.

“Jika program dibuat secara terbuka seperti mempromosi agama lain, dengan SOP yang tidak ketat, ia dibimbangi boleh menjejaskan akidah anak muda Islam,” katanya.


Identiti majikan Cina pukul pengawal peribadi berpuasa tular

Identiti seorang majikan Cina yang memukul dua pengawal peribadi sehingga lebam di badan hanya kerana berpuasa tular di media sosial dan gambarnya juga didedahkan kepada umum atas platform Facebook.

Terdahulu, Polis Klang Selatan mengesahkan sudah menerima laporan polis berhubung kes dua pengawal peribadi yang dipukul secara bergilir menggunakan sebatang rotan dan diugut dengan senjata api hanya kerana berpuasa.

Majikan berbangsa Cina berusia 43 tahun juga mengeluarkan kenyataan menghina agama Islam hanya kerana kedua-dua pengawal peribadi tersebut sedang berpuasa.

Menurut polis, seramai empat individu ditahan disyaki terlibat dalam kejadian tersebut dan kes disiasat di bawah seksyen 324 Kanun Keseksaan, 506 Kanun Keseksaan dan 298 Kanun Keseksaan.

Semua mereka akan direman di Mahkamah Klang pada 15 Apri 2021 (Khamis) bagi membantu siasatan kes.

Pihak polis tidak menamakan majikan yang didakwa menjadi dalang memukul dua pengawal peribadi tersebut dan menunggu sehingga mereka semua direman terlebih dahulu.

Sementara itu, gambar majikan berbangsa Cina tersebut sudah tular di media sosial apabila seorang pengguna akaun Facebook Tok Singa Fans mendedahkan wajah suspek dipercayai majikan kepada kedua-dua pengawal peribadi tersebut.

Tok Singa juga mendedahkan nama individu tersebut yang bernama Chung Chee Yang.

Semakan dalam laman bursamalaysia.com, majikan tersebut merupakan bekas pemegang syer sebuah syarikat tersenarai dalam Bursa yang dikenali sebagai Xinghe Holdings Berhad sebelum ditukar namanya kepada MAG Holdings Berhad pada 2021.

Majikan bernama Chung tersebut melupuskan pegangan syer biasanya menerusi pasaran luar pada 2 Oktober 2019 sebanyak 7,800,000 dan tidak lagi menjadi pemegang syer dalam MAG Holdings Berhad yang sudah ditukar nama.

Semalam, Ketua Polis Daerah Dang Wangi, Asisten Komisioner Mohamad Zainal Abdullah mengesahkan penahanan suspek tersebut dan siasatan dijalankan di bawah Seksyen 323 Kanun Keseksaan dan Seksyen 506 Kanun Keseksaan.

”Mengikut fakta kes, semasa pengadu (mangsa) bersama kawannya bernama (Azminizam) berada kondominium itu, majikannya bernama Chung yang merupakan suspek telah bertanyakan kepada mangsa dan rakannya adakah mereka berdua berpuasa pada hari ini.

“Setelah pengadu memberitahu berpuasa, suspek telah memarahi pengadu dan telah menampar kepalanya sebelum pengadu bersama rakan sekerjanya mengikut suspek ke rumahnya di Batu Nilam, Klang Selangor,” katanya dipetik portal MalaysiaGazette.

Kedua-dua mangsa tersebut bekerja dengan majikannya dibawah sebuah syarikat GMP Kaisar Sekuriti Sdn Bhd, dimana kedua-dua mereka dilantik sebagai pengawal peribadi kepada suspek itu.

Mangsa telah bekerja selama tiga tahun bersama suspek manakala rakannya sejak tujuh tahun lalu.

Insiden tersebut bermula di rumah rakan majikan tersebut di One KL Kondominium Complex, Kuala Lumpur dan ia berlarutan sehingga di rumah majikan tersebut yang menetap di Bukit Tinggi.

Kejadian di rumah rakan majikan tersebut tidak berakhir disitu sahaja, mereka kemudiaan dibelasah dengan teruk menggunakan rotan sehingga berbirat dibelakang badan.

Dalam laporan tersebut juga menyebut tindakan majikan tersebut mengacukan sepucuk pistol kepada salah seorang rakan pengawal peribadi yang juga mangsa dengan kata-kata ugutan yang mengancam keselamatan diri dan keluarga mangsa.


PAS sanggup main banyak kolam demi penyatuan umat, kata Naib Presiden

Walaupun PAS dilabel parti yang bermain banyak kolam ia adalah bertujuan memastikan penyatuan umat dapat tercapai bagi mengelakkan perpecahan dalam masyarakat khususnya orang Melayu-Islam, kata Naib Presidennya, Senator Idris Ahmad.

Idris berkata parti Islam itu sedia bekerjasama dengan mana-mana parti politik selagi matlamat penyatuan orang Melayu-Islam dapat dipertahankan, malah PAS tetap konsisten dengan pendirian untuk bersama dengan Muafakat Nasional (MN) dan juga dalam kerajaan Perikatan Nasional (PN).

“Kita bukan main dua kolam, macam-macam kolam kita main. Tapi yang penting untuk kesepaduan umat.

“Sekarang ini kita bincang di depan mata, untuk satukan perpaduan umat supaya kita juga yang tidak akan rugi,” katanya kepada Agenda Daily.

Pendirian Idris juga dikongsi sama oleh Ketua Pemuda PAS Pusat, Senator Ir Khairil Nizam Khiruddin yang menjelaskan penyatuan umat bukan semata-mata hak ekslusif PAS atau pun UMNO dan sebarang kerjasama politik mempunyai dinamik yang tersendiri.

“Dahulu saya jawab secara teknikal. Sekarang kalau main 10 kolam sekali pun demi penyatuan ummah saya akan buat. Penyatuan ummah bukan hak eksklusif PAS dan UMNO, ia juga melibatkan NGO, NGI serta parti-parti bukan Islam yang tidak ekstrem.

“Kalau selepas ini saya bekerjasama dengan MCA macam mana? Kalau saya jumpa pula dengan NGO Muslim yang kuat, satu kolam lagi. Kita dah jelas bagitahu, ini bukan lagi hak milik UMNO dan PAS.

“Ini adalah milik hak umat Islam dan hak orang bukan Islam yang tidak ekstrem yang mahukan kepada penyatuan rakyat,” katanya dipetik Sinar Harian.

Berhubung kesan terhadap keputusan UMNO menarik sokongan daripada kerajaan PN, Khairil Nizam berkata UMNO perlu mencari penyelesaian dalam kemelut dalaman mereka hadapi, namun yang lebih penting ketika ini adalah memperkukuhkan sokongan PN untuk menghadapi pilihan raya umum nanti menjadi keutamaan PAS.

“Jadi, kalau UMNO kata dia tidak mahu bersama dengan kerajaan PN, kami pun terfikir kalau dah bubar Parlimen esok, menteri-menteri UMNO buat apa?

“Jadi saya rasa mengenai rumah tangga mereka (UMNO), biarlah mereka selesaikan dahulu. Kita di peringkat PN ini, perlu terus mencari sokongan. Mana-mana yang minat bersama dengan PN, hendak menyokong silakan. Tapi mereka bukannya ahli PN. Terbaharu, parti Gerakan telah bersama kita,” katanya lagi.

Untuk rekod, PAS sudah menyatakan komitmen untuk meneruskan rundingan kerusi dengan Bersatu, rakan komponen yang disertainya bersama PN.

Bagaimanapun rundingan kerusi dengan UMNO masih belum dibincangkan dan Presiden PAS, Datuk Seri Abdul Hadi Awang dalam kenyataan sebelum ini menegaskan UMNO perlu menyelesaikan kemelut dalaman mereka terlebih dahulu sebelum sebarang rundingan kerusi dijalankan antara kedua-dua parti.


[KEMAS KINI] Mahkamah tolak permohonan Najib tangguh rayuan akhir kes SRC

Mahkamah Persekutuan hari ini sebulat suara menolak permohonan Datuk Seri Najib Razak untuk menangguhkan pendengaran rayuan terakhirnya terhadap sabitan menyalahgunakan dana SRC International Sdn Bhd (SRC) – yang akan menyaksikan bekas perdana menteri itu dihantar terus ke penjara selama 12 tahun dan dikehendaki membayar denda RM210 juta – jika sabitan dikekalkan.

Keputusan itu diputuskan oleh panel lima hakim diketuai Ketua Hakim Negara Tun Tengku Maimun Tuan Mat, selepas peguam utama Najib, Hisyam Teh Poh Teik, mengemukakan permohonan secara lisan untuk menangguhkan prosiding rayuan berkenaan.

Empat anggota panel hakim lain yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Tengku Maimun menegaskan bahawa kes sebegini mesti diutamakan, sambil menambah bahawa masa yang diambil untuk kes ini, terutamanya bilangan tarikh yang ditetapkan bermakna banyak lagi kes jenayah dan tertuduh terpaksa menunggu giliran untuk rayuan mereka didengar.

Mahkamah kemudian menetapkan prosiding rayuan akhir itu bermula Khamis ini.

Tengku Maimun dalam keputusan menolak penangguhan itu, berkata Najib mengetahui tarikh prosiding rayuan akhir, tetapi memilih untuk melantik peguam baharu mewakilinya.

Beliau berkata, walaupun itu adalah haknya untuk memilih tetapi Najib kemudian tidak boleh menyatakan bahawa peguamnya tidak bersedia dengan rayuan akhir.

Menurutnya permohonan pihak pembelaan untuk menangguhkan perbicaraan selama tiga hingga empat bulan hanya kerana mereka tidak bersedia untuk meneruskannya, adalah tidak boleh diterima.

“Secara terang-terangan, pihak pembelaan memohon penangguhan rayuan ini atas alasan mudah mereka tidak bersedia.

“Bagaimanapun, penetapan tarikh rayuan ini telah diketahui sejak pengurusan kes pada April iaitu kira-kira empat bulan lalu.

“Pihak-pihak kemudian dinasihatkan bahawa mahkamah akan meneruskan pada tarikh yang ditetapkan,” katanya.

Tengku Maimun berkata adalah jelas perayu mengambil tanggungjawab sendiri untuk melepaskan peguam lama kepada yang baharu, Tetuan Zaid Ibrahim Suflan TH Liew & Partners (Tetuan Zaid Ibrahim) yang seterusnya melantik Hisyam Teh Poh Teik sebagai peguam utama.

Beliau menegaskan bahawa mahkamah telah tidak kurang daripada empat kali mengingatkan pihak-pihak berkaitan bahawa rayuan akan diteruskan seperti yang dijadualkan.

Mengenai hujah peguam bela Najib bahawa beliau tidak bersedia untuk meneruskan kes itu, Tengku Maimun memetik Peraturan 6(a) Kaedah-Kaedah Profesion Undang-Undang (Amalan dan Etiket) 1978 yang menetapkan bahawa seorang peguam bela dan peguam cara tidak boleh menerima kes yang dia yakin secara munasabah tidak dapat hadir dan mewakili pelanggan pada hari yang diperlukan.

“Peraturan am ialah peguam hendaklah berusaha sedaya upaya untuk bersedia bagi perbicaraan dan rayuan pada hari yang ditetapkan.

“Adalah menjadi hak perayu untuk melepaskan bekas peguam caranya dan melantik yang baharu. Ini adalah haknya untuk berbuat demikian tetapi dia tidak boleh, selepas membuat keputusan itu, berpatah balik dan mengatakan bahawa peguam baharunya tidak bersedia untuk meneruskan perbicaraan kes rayuan itu.

“Peguam baharu juga, setelah menerima kes itu, tidak berhak untuk mengatakan mereka memerlukan lebih banyak masa untuk membuat persediaan kerana mengetahui sepenuhnya bahawa tarikh telah ditetapkan lebih awal,” katanya.

Hisyam yang baru dilantik pada 21 Julai lalu, memohon budi bicara mahkamah untuk menangguhkan prosiding rayuan akhir, sejurus mahkamah menolak permohonannya untuk memasukkan bukti tambahan berhubung peranan Hakim Datuk Mohd Nazlan Mohd Ghazali.

Katanya, rayuan akhir itu membabitkan dokumen yang banyak iaitu sebanyak 179 jilid dan keterangan saksi yang ramai.

Timbalan Pendakwa Raya Kanan, Datuk V Sithambaram, pula memaklumkan bahawa pihaknya menyerahkan kepada budi bicara mahkamah untuk membuat keputusan.


Fasiliti kesihatan Kelantan kritikal, ICU 100%, ventilator tinggal lima

Sebanyak 401 jangkitan baharu Covid-19 dilaporkan dalam tempoh 24 jam lalu di Kelantan, sekali gus menyaksikan fasiliti kesihatan di negeri itu terpaksa diguna pada tahap maksimum.

Malah, dilaporkan bahawa penggunaan fasiliti, termasuk katil di unit rawatan rapi (ICU) hospital bagi menempatkan pesakit Covid-19 sudah mencapai tahap maksimum.

Keadaan ini menyebabkan pesakit biasa di wad ICU terpaksa dipindahkan ke wad biasa, kata Pengerusi Jawatankuasa Kerajaan Tempatan, Perumahan dan Kesihatan Kelantan, Dr Izani Husin.

“Unit Rawatan Rapi (ICU) di hospital juga sudah mencecah hampir 100 peratus sehingga pesakit ICU terpaksa ditempatkan di wad biasa. Peralatan ventilator sebanyak 60 unit kini hanya berbaki lima unit,” katanya di Kota Bharu, hari ini.

Dr Izani berkata, kapasiti setiap Pusat Kuarantin dan Rawatan Covid-19 Berisiko Rendah (PKRC) dan fasiliti hospital di Kelantan kini berada pada tahap kritikal berikutan jumlah kes harian pandemik yang mencecah tiga angka sejak dua minggu lepas.

Beliau berkata, enam PKRC sedia ada di negeri itu juga masih tidak mencukupi untuk menampung jumlah pesakit Covid-19.

“Terdapat lebih 2,000 pesakit positif Covid-19 di Kelantan yang dikenakan Perintah Pengasingan di Rumah (HIO) susulan penempatan PKRC tidak mencukupi,” katanya.

Dr Izani berkata memandangkan pesakit yang dikenakan HIO ditempatkan di rumah, kadar kebolehjangkitan (Rt) juga semakin tinggi iaitu satu dalam tiga jangkitan.

“Sebagai contoh, kalau 2,000 pesakit akan mampu berjangkit sampai 6,000 hingga 10,000 jangkitan. Jadi, kes akan menular dengan begitu cepat, “ katanya.

Sehubungan itu, katanya, kerajaan negeri bersetuju membuka hospital lapangan di tapak Padang Perdana dan satu lagi PKRC di Pusat Dagangan Kelantan (KTC) yang mampu memuatkan 1,000 pesakit.

“Apabila kita terpaksa membuka hospital medan, ini menunjukkan keadaan di Kelantan semakin kritikal dan pada masa sama, kita terpaksa memohon bantuan daripada kakitangan Kementerian Kesihatan negeri lain,” katanya.


Malaysia akan terima 16 juta dos vaksin dalam tempoh dua bulan: PM

Perdana Menteri Tan Sri Muhyiddin Yassin memberi jaminan lebih banyak bekalan vaksin akan diterima dalam tempoh terdekat dalam usaha kerajaan untuk memperluaskan jaringan penduduk yang terbabit dalam Program Imunisasi Covid-19 Kebangsaan (PICK).

“Insya-Allah, sasaran kita supaya 80 peratus populasi Malaysia diberikan suntikan vaksin sebelum akhir tahun ini, akan tercapai.

“Namun begitu, ingin saya ingatkan, ini hanya dapat dicapai dengan kerjasama anda semua,” katanya berucap menerusi rakaman video memaklumkan perkembangan PICK hari ini.

Beliau berkata untuk tempoh dua bulan akan datang, Malaysia akan menerima kira-kira 16 juta dos vaksin Covid-19 dengan sasaran kadar vaksinasi harian akan mencecah 150,000 pada Jun dan angka itu akan terus meningkat.

Katanya, kerajaan sentiasa komited dan terus berusaha sebaik mungkin bagi memastikan Program Imunisasi Covid-19 Kebangsaan (PICK) berjalan lancar dan teratur.

“Sebagai kerajaan yang prihatin, kita sentiasa mendengar keluhan dan maklum balas rakyat dan akan sentiasa meningkatkan keupayaan dari segi perancangan, kapasiti dan tenaga kerja bagi mencapai objektif utama sasaran kita iaitu imuniti berkelompok.

“Saya ingin tekankan, bahawa program vaksinasi Covid-19 ini sangat penting bagi melindungi seluruh rakyat Malaysia daripada risiko jangkitan yang lebih teruk dan menyelamatkan nyawa, seterusnya membantu proses menjana semula ekonomi negara.

“Sehingga hari ini, kita telah memberikan lebih 3 juta suntikan dos vaksin, dengan lebih dua juta penerima telah menerima satu suntikan dos vaksin Covid-19. Kini kadar vaksinasi dos pertama Malaysia adalah antara tertinggi di Asia Tenggara,” kata Perdana Menteri.

Muhyiddin berkata, pencapaian itu bukanlah sesuatu yang mudah kerana bekalan vaksin adalah di luar kawalan dan Malaysia perlu bersaing dengan negara-negara lain untuk mendapatkan bekalan.

Bagaimanapun beliau menegaskan hasil persediaan awal dilakukan, kerajaan berjaya menjamin bekalan vaksin yang mencukupi, malah melebihi daripada apa yang disasarkan sebelum ini.

Sambil berterima kasih kepada semua pihak, terutama petugas barisan hadapan beliau mengakui masih ada kelemahan dalam PICK namun memberi jaminan bahawa kerajaan sentiasa menambahbaik program berkenaan dari semasa ke semasa.


Bantuan tunai BKM disalur mula 28 Mac, libatkan peruntukan RM2 bilion

Bermula 28 Mac ini, semua penerima yang layak akan disalurkan bantuan tunai, Bayaran Bantuan Keluarga Malaysia (BKM) yang melibatkan peruntukan RM2 bilion.

Dianggarkan 8.6 juta penerima akan disalurkan bayaran sebanyak RM100 hingga RM300 mengikut kelayakan masing-masing.

Tarikh penyaluran bantuan tersebut diumumkan Perdana Menteri Datuk Seri Ismail Sabri Yaakob yang berkata pembayaran itu merangkumi empat juta isi rumah, 1.2 juta warga emas, sama ada bujang atau tiada pasangan dan 3.4 juta individu bujang.

“BKM adalah sebuah inisiatif bantuan tunai langsung yang diumumkan di dalam Belanjawan 2022 bagi memanfaatkan golongan B40.

“Pembayaran ini juga bagi meringankan beban kewangan rakyat terutamanya dalam menyambut bulan Ramadan,” katanya dalam kenyataan, hari ini.

Pada masa sama, Ismail Sabri berkata, bagi penerima membabitkan isi rumah, warga emas dan individu bujang, pembayaran akan terus dikreditkan ke akaun bank masing-masing mulai 28 Mac hingga 8 April ini.

Beliau berkata, bagi penerima yang tidak mempunyai akaun bank termasuk di Sabah dan Sarawak, bantuan disalurkan melalui cawangan Bank Simpanan Nasional (BSN), 30 Mac ini.

“Pihak BSN akan mengeluarkan panduan prosedur operasi standard (SOP) dari masa ke semasa,” katanya.

Selain itu, Perdana Menteri berkata, kerajaan juga akan membuka permohonan rayuan mulai 2 Mei ini selama sebulan bagi memastikan program BKM disasarkan kepada mereka yang benar-benar layak.

Katanya, proses ini adalah bagi mempertimbangkan semula permohonan yang tidak diluluskan, dengan memberi ruang untuk mengemukakan rayuan berserta dokumen yang berkaitan untuk disemak semula Lembaga Hasil Dalam Negeri (LHDN).

“Kerajaan sentiasa peka dengan keperluan semasa dan akan terus komited dalam memastikan kesejahteraan Keluarga Malaysia, terutamanya kumpulan sasar,” katanya.


5 mangsa banjir positif Covid-19 di Kelantan

Lima mangsa banjir di Kelantan dikesan positif Covid-19 kata Pengarah Jabatan Kesihatan Negeri Kelantan (JKNK) Dr Zaini Hussin.

Kesemuanya berada pusat penempatan sementara (PPS) Sri Kiambang, Rantau Panjang.

Katanya empat pesakit ialah kontak rapat kepada pesakit pertama iaitu lelaki berusia 30-an yang dikesan positif semalam.

“Kontak rapat itu ialah isteri, dua anaknya dan seorang lagi saudaranya telah diasingkan dekat bilik khas di PPS berkenaan bagi mengelakkan sebarang jangkitan berlaku terhadap mangsa banjir yang lain,” katanya.

Mengulas lanjut, beliau memaklumkan 18 lagi mangsa banjir di PPS itu telah menjalani ujian saringan Covid-19 dan keputusannya negatif.

Angka terkini mangsa banjir di Kelantan hampir mencecah 2,000 orang berbanding 1,468 orang yang direkodkan semalam dan Kelantan kekal bilangan mangsa paling ramai setakat ini.


Najib, Rosmah belum boleh periksa 11,991 unit barang kemas di BNM

Bekas Perdana Menteri Datuk Seri Najib Razak dan isteri Datin Seri Rosmah Mansor serta pemilik syarikat barang kemas, Global Royalty Trading SAL dari Lubnan, Samer Halimeh masih belum dapat memeriksa 11,991 unit barang kemas yang kini disimpan dalam lebih 90 buah kotak di bilik kebal Bank Negara Malaysia (BNM).

Barang kemas itu antara pelbagai barang yang disita polis dari premis milik Obyu Holdings Sdn Bhd di Pavilion Residences pada Mei 2018.

Timbalan Pendakwa Raya Faten Hadni Khairuddin berkata mahkamah sebelum ini menetapkan 12 hingga 15 Julai bagi pemeriksaan barang kemas itu oleh pihak ketiga, namun tidak dapat dilaksanakan berikutan pelaksanaan Fasa Satu Kawalan Pergerakan dalam Pelan Pemulihan Negara (PPN).

“Pemeriksaan barang kemas itu yang turut ditetapkan pada 2 hingga 5 Ogos ini masih tidak dapat dijalankan kerana Fasa Satu PPN dan Samer yang kini berada di United Kingdom, masih belum dapat diuruskan untuk masuk ke Malaysia.

“Pihak pendakwaan juga mencadangkan pemeriksaan fizikal hanya dijalankan apabila Majlis Keselamatan Negara (MKN) memberi kebenaran untuk melakukan aktiviti berkumpulan di tempat tertutup, setelah mengambil kira perkembangan semasa seperti risiko penyebaran wabak COVID-19,” katanya kepada pemberita menerusi aplikasi WhatsApp selepas pengurusan kes secara dalam talian di hadapan Hakim Mahkamah Tinggi Datuk Muhammad Jamil Hussin, hari ini.

Najib, Rosmah dan Global Royalty merupakan pihak ketiga ingin menuntut barang kemas, dalam permohonan lucut hak difailkan pendakwaan terhadap Obyu Holdings yang dimiliki Tan Sri Bustari Yusof.

Memetik Bernama, Faten Hadni bagaimanapun berkata risiko penyebaran wabak itu adalah tinggi kerana keadaan bilik kebal BNM yang tertutup dan pemeriksaan barang kemas akan membabitkan ramai orang, bukan sahaja pihak ketiga tetapi pihak polis yang perlu mengawal keselamatan ketika pemeriksaan dijalankan.

Beliau berkata perkara itu tidak dibantah peguam-peguam yang mewakili pasangan suami isteri itu dan Samer serta mahkamah menetapkan 9 Sept ini untuk pengurusan kes.

Sebelum ini, pemeriksaan barang kemas itu tidak dapat dilakukan setelah Samer tidak dibenarkan memasuki Malaysia kerana sempadan negara ditutup susulan wabak COVID-19.

Bagaimanapun pada 25 Julai tahun lepas, Najib dan Rosmah telah memeriksa sebanyak 306 beg tangan, 401 jam tangan, 16 aksesori jam tangan dan 234 cermin mata yang turut disita dari premis sama.

Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barangan termasuk 11,991 unit barang kemas, 401 utas jam tangan dan 16 unit aksesori jam tangan, 234 cermin mata, 306 beg tangan serta wang tunai dalam pelbagai denominasi berjumlah RM114,164,393.44.

Wang dan barang kemas itu dirampas pihak berkuasa kerana didakwa terbabit skandal dana 1Malaysia Development Berhad (1MDB).


Saksi kata Syed Saddiq arah agih wang ketika SPRM sedang siasat

Bekas penolong bendahari Armada, Rafiq Hakim Razali, memberitahu Mahkamah Tinggi Kuala Lumpur hari ini bahawa dia diarah oleh Syed Saddiq Abdul Rahman untuk mengagihkan wang yang dikeluarkannya daripada akaun Armada pada Mac 2020 ketika Suruhanjaya Pencegahan Rasuah Malaysia (SPRM) menyiasat RM250,000 yang hilang dari rumahnya.

Syed Saddiq yang juga Ahli Parlimen Muar dan bekas Menteri Belia dan Sukan adalah ketua Armada antara 7 September 2016 dan 28 Mei 2020.

Rafiq berkata beliau memberi RM650,000 kepada Muhammad Daniel Kusari, ketua penerangan Armada Kuala Lumpur sekarang, dan RM250,000 lagi kepada usahawan Muhammad Naqib Ab Rahim, selepas mengeluarkan RM1 juta sekali gus daripada akaun bank Armada di CIMB Bank Berhad, Menara CIMB KL Sentral, Jalan Stesen Sentral 2, di sini pada 6 Mac 2020.

Disoal Timbalan Pendakwa Raya Datuk Wan Shaharuddin Wan Ladin Rafiq, saksi utama pendakwaan ke-13 dalam perbicaraan ini, berkata beliau menerima panggilan daripada Syed Saddiq pada akhir Mac atau awal April menyatakan beliau akan disiasat SPRM berhubung kehilangan RM250,000 yang berlaku di rumahnya.

Rumah Syed Saddiq telah dirompak pada 30 Mac 2020 dan dia kehilangan RM250,000 daripada peti besinya termasuk wang milik ibu dan bapanya.

Rafiq: Sekitar masa itu, dia berkata SPRM akan datang jadi uruskan semua wang yang saya ada di tangan saya. Jadi saya agihkan RM1 juta kepada Daniel dan Naqib.

Wan Shaharuddin: Adakah terdapat masa antara kecurian yang dilaporkan dan 6 Mac 2020 apabila tertuduh memberitahu anda untuk mengagihkan wang itu?

Rafiq: Tidak.

Wan Shaharuddin: Jadi hanya pada 6 Mac apabila SPRM hendak datang menyiasat, adakah dia berkata keluarkan wang itu dan uruskan?

Rafiq: Seingat saya, ya.

Rafiq berkata dia menyimpan baki RM100,000 untuk program Armada, sambil menambah bahawa semua tindakannya dilakukan berdasarkan arahan daripada Syed Saddiq.

Mengikut pertuduhan pertama, Syed Saddiq, 29, didakwa sebagai sayap Pemuda Bersatu atau ketua Armada ketika itu — yang diamanahkan mengawal dana Armada — bersubahat dengan Rafiq Hakim Razali, penolong bendahari Armada ketika itu, dengan CBT RM1 juta. dalam dana milik sayap.

Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu Penolong Bendahari Armada yang diamanahkan dengan dana berjumlah RM1 juta, melakukan pecah amanah dengan menyalahgunakan dana itu.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini, pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun, sebat dan dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang terbabit.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini, antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara maksimum lima tahun, sebat dan denda.

Beliau juga berdepan dua pertuduhan membabitkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.

Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.

Perbicaraan di hadapan Pesuruhjaya Kehakiman Datuk Azhar Abdul Hamid bersambung.


2,888 kes baharu, negara alami ‘gelombang pasang surut’

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun lagi, sekali gus menunjukkan negara kini mengalami ‘pasang surut’ kes harian.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 2,888 jangkitan baharu dilaporkan, berbanding 3,381 kes semalam.

Dalam kenyataan ringkas hari ini beliau berkata angka itu menjadikan kumulatif kes positif sejak awal 2020 lalu meningkat kepada 2,786,219 kes.

Sehingga semalam, seramai 2,711,900 pesakit disahkan sembuh, manakala 31,655 lagi meninggal dunia akibat komplikasi Covid-19, dan 39,776 kes masih aktif.

Daripada jumlah kes aktif itu, 32,866 pesakit menjalani kuarantin di rumah; 3,230 ditempatkan di PKRC; 3,427 dimasukkan ke hospital; dan 253 dirawat di unit rawatan rapi, dengan 115 daripadanya memerlukan alat bantuan pernafasan.

Pada masa sama Dr Noor Hisham memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.97.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Lima negeri berada pada nilai membimbang apabila mencatat nilai Rt melebihi 1.00

Labuan merekodkan nilai Rt 1.12 diikuti Sabah 1.06; Melaka (1.04); Kuala Lumpur (1.03) dan Negeri Sembilan (1.00). Negeri-negeri lain mencatat nilai Rt antara 0.85 dan 0.99.


PN menang bergaya 33-3 di Kedah

Perikatan Nasional (PN) menang bergaya di Kedah apabila menyapu 33 daripada 36 kerusi dipertandingkan pada pilihan raya negeri (PRN), kali ini.

Perkara itu diumumkan Menteri Besar Kedah, Datuk Seri Muhammad Sanusi Md Nor sambil mengucapkan penghargaan atas sokongan diberikan oleh rakyat Kedah.

“Saya tentulah menjadi orang yang paling gembira kerana 33-3 itu adalah bukti bahawa perjuangan selama tiga tahun mengemudi Kerajaan Negeri Kedah ini telah difahami dan disambut oleh seluruh rakyat negeri Kedah. Terima kasih.

“Terima kasih yang besar kepada anak-anak Kedah di perantauan yang pulang dari seluruh dunia membantu kita di negeri ini meneruskan perjuangan di negeri ini. Allah jugalah yang akan membalas jasa tuan-tuan…Mengorbankan banyak masa dan wang ringgit untuk pulang,” katanya pada sidang media di Kedah, lewat malam tadi.

Tiga kerusi yang dimenangi PH – Kota Darul Aman (PH-DAP), Bakar Arang (PH-PKR) dan juga Sidam (PH-PKR).

Sebelum ini, Muhammad Sanusi turut mengumumkan cuti peristiwa pada Ahad 13 Ogos 2023 sempena kemenangan PN di Kedah.

Muhammad Sanusi yang juga Ketua Pengarah Pilihan Raya PN menang bergaya mempertahankan kerusi DUN Jeneri dengan majoriti 16,050.

Beliau memperoleh 21,823 undi menewaskan calon Barisan Nasional (BN), Datuk Muhamad Khizri Abu Kassim yang mendapat sebanyak 5,773 undi.


Jadi ‘Superman’ lepas berbuka puasa

Polis menahan seorang lelaki berusia 30 tahun yang berasal dari Kemaman, Terengganu, setelah melakukan aksi meniarap ala Superman ketika menunggang motosikal di Lebuhraya Pantai Timur 2 (LPT2) di Dungun, semalam.

Menurut Jabatan Siasatan dan Penguatkuasaan Trafik (JSPT) Terengganu perbuatan lelaki terbabit dikesan sepasukan anggota polis yang melakukan risikan dan pemantauan samseng jalanan di sekitar kawasan berkenaan.

“Lelaki itu menunggang motosikal dari Ajil ingin pulang ke Kemaman bersama rakan-rakannya selepas habis berbuka puasa dekat kedai kari kepala ikan di Daerah Hulu Terengganu.

“Semasa melalui Lebuhraya LPT2, lelaki itu terus melakukan aksi berbahaya kepada diri sendiri dan pengguna jalanraya yang lain.

“Dia melakukan aksi meniarap dan kepala selari dengan meter motosikal ala Superman ketika menunggang di LPT2 di Dungun,” kata JSPT Terengganu dalam kenyataan semalam.

Sepasukan anggota polis dari JSPT Ibu Pejabat Polis Kontinjen Terengganu (Skuad 42) yang sedang membuat risikan dan pemantauan samseng jalanan di sekitar kawasan berkenaan telah melihat dan terus mengekori lelaki itu.

Dia berjaya ditangkap sebaik sahaja memberhentikan motosikalnya di kawasan stesen minyak di kawasan Rehat dan Rawat Paka, Dungun.

Lelaki itu bersama-sama dengan motosikal yang digunakannya untuk melakukan aksi Superman dibawa ke Ibu Pejabat Polis Daerah Dungun untuk siasatan lanjut mengikut Seksyen 42(1) Akta Pengangkutan Jalan 1987, yang jika sabit kesalahan boleh dipenjarakan tidak lebih lima tahun dan denda tidak kurang daripada RM5,000 dan tidak lebih RM15,000.

Menurut JSPT Terengganu, operasi seperti itu sentiasa diberi perhatian dan akan dijalankan secara berterusan, bertujuan mencegah gejala tidak sihat dalam kalangan belia, selain menjamin keselamatan pengguna jalan raya yang lain dan menjaga ketenteraman awam.

“JSPT Terengganu juga tidak akan berkompromi dan akan mengambil tindakan yang tegas terhadap kegiatan samseng jalanan,” kata kenyataan itu.


Gunung berapi dasar laut Tonga meledak, tsunami landa bandar

Gunung berapi dasar laut di Tonga meletus mencetuskan amaran tsunami di beberapa negara kepulauan Pasifik Selatan, dengan rakaman video media sosial menunjukkan ombak menghempas rumah.

Gelombang tsunami dilaporkan berlaku di ibu negara Tonga dan ibu negara Samoa Amerika, kata pemantau tsunami yang berpangkalan di Amerika Syarikat (AS).

Ggunung berapi Hunga Tonga-Hunga Ha’apai, terletak kira-kira 65 kilometer di utara Nuku’alofa, menyebabkan tsunami 1.2 meter, berlaku pada 0410 GMT (12.10 tengah hari waktu Malaysia), kata Biro Meteorologi Australia.

Agensi itu berkata ia terus memantau keadaan tetapi tiada ancaman tsunami telah dikeluarkan ke tanah besar, pulau atau wilayah Australia.

Gelombang tsunami setinggi 2.7 kaki (83sm) dikesan dengan pengukur di ibu negara Tonga, Nuku’alofa dan ombak dua kaki di Pago Pago, ibu negara Samoa Amerika, kata Pusat Amaran Tsunami Pasifik.

Pemantau yang berpangkalan di AS itu membatalkan amaran untuk wilayah AS di Samoa Amerika dan Hawaii, tetapi berkata tsunami kekal sebagai ancaman bagi bahagian Pasifik berhampiran gunung berapi.

Fiji mengeluarkan amaran tsunami, menggesa penduduk mengelak pantai “kerana arus deras dan ombak berbahaya.” – Agensi


Benarkah Parti MUDA milik rakyat?

Mutakhir ini kita dapat lihat bagaimana nasib rakyat lebih terjamin melalui semangat perpaduan ketika menghadapi bencana bajir. Memang menyedihkan bila dilihat kerajaan dan agensi bertanggungjawab melepas tangan dan berbalah, malah sehingga menyalahkan mangsa yang sendiri berdegil tidak mahu dipindahkan ke kawasan selamat!

Di sebalik kegagalan ini kita harus ingat siapakah ahli-ahli politik dalam kerajaan mahupun pembangkang yang sekadar bermain persepsi dan berpura-pura mengambil berat kebajikan rakyat.

Enough is enough for Malaysians to continue giving the mandate for these self-centered politicians.

Pada masa yang sama kita bersyukur masih ada ahli politik yang memiliki sifat kepimpinan dalam menyegerakan bantuan tanpa melalui karenah birokrasi.

Parti MUDA milik Syed Saddiq meyakinkan kita semua bahawa ketika menghadapi musibah, dana dapat dikumpul dalam masa terdekat. Pembentangan perbelanjaan wang tersebut was a display of accountability and good governance.

Kudos MUDA! Namun masih wujud prasangka siapakah sebenarnya membantu MUDA di belakang tabir? Siapakah financier yang berjiwa murni selama ini?

Media massa sering menunjukkan rakan-rakan politik Saddiq terdiri daripada parti komponen PH daripada DAP iaitu seperti Hannah Yeoh, Yeo Bee Yin, Ong Kian Ming malah Tony Phua sendiri. It does not come as a surprise kerana zeitgeist anak muda memainkan peranan penting dalam PRU ke-15 kelak.

Parti Warisan dan Pejuang juga selesa bekerjasama dengan Muda demi meraih sokongan sebagai parti politik yang relevan.

Bayangan Tun Mahathir sebagai punca kekalutan politik dan pentadbiran negara masih sukar untuk dilupakan oleh mana-mana rakyat Malaysia sehingga hari ini.

Tidak hairan sekiranya Tun terlibat secara langsung dalam kempen politik di PRU ke-15 kelak, risiko calon ditolak pengundi amat tinggi kerana nasib rakyat tergadai hanya semata-mata kerana ego dan kepentingan Tun sendiri. Apa beza dirinya dengan ahli politik Barisan Nasional mahupun Perikatan Nasional?

No doubt fellow Malaysians are confident in MUDA when it comes to a refreshing political future for the country. Masalahnya adakah Saddiq benar-benar new age politician atau sekadar façade bagi old players? Atau lebih khusus, bukankah Saddiq ‘cucu’ kesayangan Tun?

Persoalan ini wujud kerana pelbagai isu yang melibatkan individu-individu berkait rapat dengan Tun apabila melibatkan korupsi ataupun provokasi politik tidak diendahkan Saddiq. What is the real stance for MUDA when it comes to corruption?

Adakah setiap kali orang-orang Tun didakwa mahupun dituduh terlibat kegiatan rasuah alasan pembelaan adalah kerana mereka tidak mahu memberikan sokongan kepada kerajaan BN/PN?

Was it fair to say Peter Anthony left Warisan because his political beliefs no longer resonate with Warisan or he could not be saved by Shafie therefore his exit was inevitable?

Regardless, ia membayangkan selagi anda tidak kantoi dalam kegiatan haram tak perlulah risau kerana MUDA akan menunggu arahan dari ‘senior-senior’ dari Warisan dan Pejuang terlebih dahulu sebelum menghentam anda.

These are opening thoughts atau perkara yang wajar dibangkitkan mengenai MUDA dan rakyat harus memahami sejarah politik di dalam negara sebelum membuat kesimpulan.

Sekiranya MUDA benar-benar bebas dari cengkaman Tun Mahathir ianya satu khabar yang baik. Tetapi janganlah memperbodohkan kami bagaikan bait and switch di PRU ke-15 kelak dengan memberikan mandat kepada mereka yang bertanggungjawab menjahanamkan negara kita dan menjadikan pembaharuan dalam manifesto Pakatan Harapan sekadar sebuah retorik.

Ismail Hasnan
Pemerhati Politik Ikhlas

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


14 kematian semalam, kes aktif seluruh negara naik kepada 65,952

Jumlah kematian akibat komplikasi Covid-19 dalam tempoh 24 jam semalam, meningkat kepada 14 kes, termasuk sembilan pesakit yang meninggal dunia sebelum sempat mendapatkan rawatan di hospital (BID).

Angka itu menjadikan kumulatif kematian sejak wabak Covid-19 mula menular di negara ini awal 2020 lalu meningkat kepada 32,025 kes, termasuk 6,462 kes BID, lapor Kementerian Kesihatan (KKM), hari ini.

Pada Jumaat, seramai 11 pesakit Covid-19 meninggal dunia, menurut statistik laman sesawang Covidnow yang dikemas kini tengah malam tadi.

Lima negeri kekal mencatat kes kematian melebihi 2,000 dengan Selangor merekodkan 10,065 kes, diikuti Johor (3,925); Sabah (2,837); Kuala Lumpur (2,703); dan Kedah (2,189 kes).

Enam negeri merekodkan kes kematian semalam dengan Selangor mencatat lima kes diikuti Sabah (empat); Kuala Lumpur (dua); dan masing-masing satu di Johor, Negeri Sembilan dan Perak.

Statistik Covidnow juga menunjukkan sehingga semalam, Selangor merekodkan 824,437 kumulatif kes positif, dengan 796,428 pesakit telah sembuh, dan 17,944 kes masih aktif.

Daripada jumlah kes aktif itu, seramai 16,708 pesakit menjalani kuarantin di rumah; 416 ditempatkan di PKRC; 802 dimasukkan ke hospital; dan 18 dirawat di unit rawatan rapi (ICU), dengan 11 daripadanya memerlukan alat bantuan pernafasan.

Sehingga Jumaat lalu, seramai 4,789,665 atau 94.6 peratus daripada populasi di Selangor telah lengkap divaksinasi, 4,854,634 atau 95.8 peratus menerima sekurang-kurangnya satu dos, dan 3,118,122 atau 75.8 peratus daripada individu dewasa telah menerima suntikan dos penggalak.

Setakat ini, negara merekodkan 2,904,131 kumulatif kes positif dengan 2,806,154 pesakit telah sembuh dan 65,952 kes masih aktif, meningkat sebanyak 2,557 berbanding 63,395 kes yang direkod pada Jumaat.

Daripada jumlah kes aktif itu, seramai 57,895 pesakit menjalani kuarantin di rumah; 4,205 ditempatkan di PKRC; 3,729 dimasukkan ke hospital; dan 123 dirawat di ICU, dengan 67 daripadanya memerlukan alat bantuan pernafasan.


Masa berkempen PH lawan rasuah, selepas PRU-15 peluk ‘mat sakau’

Selepas menyedari gagal mendapat majoriti untuk menjadi Perdana Menteri (PM), nampaknya naratif baharu terpaksa dimainkan pula oleh Anwar Ibrahim dan Pakatan Harapan (PH).

Jika semasa berkempen dalam Pilihan Raya Umum Ke-15 (PRU-15), Anwar dan Timbalan Presiden PKR, Rafizi Ramli berceramah melawan rasuah tetapi selepas PRU-15 nampaknya mereka berdua berkempen mempertahankan si perasuah.

Begitu mudah seorang ahli politik menukar baju mereka hilang jati diri masing-masing disebabkan sudah mabuk untuk berkuasa.

Berbeza dengan Perikatan Nasional (PN), pendirian dan perjuangan masih kekal menjadi pegangan dan tidak mudah tunduk kepada ketua ‘sakau’ sehingga terpaksa melutut untuk mendapatkan majoriti membentuk kerajaan.

Sekurang-kurangnya PN tidak mencari dan mengejar ketua sakau hanya semata-mata mahu mengemis sokongan, itulah beza pendirian sebuah parti yang bersih dan tidak mabuk kuasa sehingga terpaksa merayu sokongan daripada musuh politiknya.

Lebih mengaibkan, Anwar dan Rafizi sanggup mengatur perjumpaan secara senyap-senyap dengan ketua sakau yang membawa Ahli Parlimen (MP) Barisan Nasional (BN) ke hotel berselebahan bangunan UMNO.

Lebih memalukan, perjumpaan tersebut diadakan di tempat tuan rumah dan sanggup pula Anwar bersama Rafizi menjejak kaki mereka ke sebuah hotel yang kebiasaannya menjadi tempat berhimpun kumpulan sakau setiap tahun berlangsungnya Perhimpunan Agung UMNO (PAU).

Mana maruah pemimpin PH ini agaknya, begitu murah harga diri mereka sehingga mudah diperdaya oleh ketua sakau?

Rakyat memerhati dan menilai setiap tindak-tanduk wakil rakyat mereka pilih, langkah PH memeluk kumpulan mat sakau adalah sesuatu yang memilukan hati semua pengundi khususnya pentaksub PKR yang sangat mengharapkan Anwar tidak menjadi PM tepi.

Demi tidak menjadi PM tepi, peluk cium ketua sakau pun sudah tidak apa lagi, sudah tidak haram lagi. Ini lah contoh budaya politik yang dibawa oleh PH.

Jika sebelum ini, PH melabel musuh politik mereka sebagai pengkhianat, kini apa pula label yang rakyat nak berikan kepada PH kini? Musibat?

Jika sebelum ini PH melabel musuh politik mereka bermain banyak kolam, kini siapa yang bermain banyak kolam?

Kini naratif terbaharu yang dilaungkan Anwar pula adalah kerajaan perpaduan, adakah ini perpaduan untuk tidak menjadi PM tepi?

Seperti seekor sesumpah, kini pemimpin PH menggunakan segala hujah dan dalil semata-mata untuk menghalalkan matlamat mereka.

Jelas sudah sekarang, Anwar dan Rafizi tidak lagi ada moral politik apabila sanggup melakukan apa sahaja kerana mabuk kuasa, sehingga ke satu tahap sanggup mengenepikan prinsip yang selama ini mereka perjuangkan.

Malangnya, rakyat kini menjadi mangsa kepada kerakusan politik dan demi kuasa, pengundi PH sudah ditipu hidup-hidup dan lencun kena kencing dengan pemimpin PH.


Pelakon Tarzan antara tujuh maut pesawat terhempas di Amerika

Semua tujuh penumpang, termasuk pelakon Tarzan, Joe Lara dan isterinya disahkan terbunuh selepas pesawat dinaiki terhempas di sebuah tasek berhampiran Nashville, Amerika Syarikat (AS), kata pihak berkuasa.

Pesawat persendirian itu terhempas kira-kira jam 11 pagi waktu tempatan pada Sabtu tidak lama setelah berlepas dari Lapangan Terbang Smyrna, Tennessee, Florida, kata Perkhidmatan Kecemasan dan Penyelamat Rutherford (RCFR) dalam Facebook mereka.

Pesawat itu terhempas di Tasek Percy Priest kira-kira 19 kilometer di selatan Nashville, kata Pentadbiran Penerbangan Persekutuan (FAA).

Komander RCFR, Kapten Joshua Sanders memberitahu sidang media, sehingga malam tadi operasi masih diteruskan tetapi lebih banyak menumpukan kepada mencari bahan bukti.

“Kami tidak lagi berusaha untuk (mencari) mangsa hidup pada ketika ini,” katanya.

Katanya, RCFR telah menemui beberapa komponen pesawat kecil itu serta mayat penumpang dalam lingkungan 600 meter dari lokasi terhempas.

Lara memainkan watak Tarzan dalam filem Tarzan terbitan 1989 ‘Tarzan in Manhattan’. Dia kemudian muncul dalam siri televisyen ‘Tarzan: The Epic Adventures’ sejak 1996 hingga 1997.

Isterinya, Gwen Shamblin Kara yang dikahwininya pada 2018 menjadi pengasas kepada kumpulan penjagaan kesihatan pada 1986. – Agensi


AS beri amaran sekat projek paip gas jika Russia serang Ukraine

Presiden Amerika Syarikat (AS) Joe Biden mengancam menghentikan projek saluran paip gas asli Nord Stream 2 yang dibina Russia ke Jerman jika Moscow menyerang Ukraine, sambil Chancelor Olaf Scholz, turut memberi sokongan.

Pada penampilan bersama selepas pertemuan di White House pada Isnin, Biden berkata beliau yakin saluran paip itu akan ditangguhkan sekiranya berlaku serangan Russia ke atas Ukraine.

“Jika Russia menyerang, itu bermakna kereta kebal dan tentera melintasi sempadan Ukraine… sekali lagi. Maka tidak akan ada lagi Nord Stream 2. Kami akan menamatkannya.

“Saya berjanji kepada anda, kami akan dapat melakukannya,” kata Biden.

Scholz pula berkata Jerman dan AS sependapat berhubung potensi pencerobohan Moscow ke atas Ukraine.

“Kami bertindak bersama. Kami benar-benar bersatu, dan kami tidak akan mengambil apa-apa langkah. Kami akan melakukan langkah yang sama, dan ia akan menjadi sangat sukar untuk Rsusia, dan mereka harus faham,” kata Scholz.

Nasib Nord Stream 2 dipantau secara teliti ketika AS dan sekutunya menyusun senarai hukuman dan langkah sekatan ekonomi lain yang akan dikenakan sekiranya Russia menyerang Ukraine.

Pertemuan antara Biden dan Scholz adalah sebahagian daripada pusingan diplomasi untuk cuba meredakan krisis ke atas Ukraine, setelah Kremlin menempatkan lebih 100,000 anggota tentera dan kelengkapan perang di sempadannya.

Saluran paip Nord Stream 2 sepanjang 765 batu adalah projek besar Kremlin dan akan meningkatkan bekalan gas asli Russia ke Jerman. Walaupun telah siap, saluran paip itu belum beroperasi lagi, dengan pegawai Jerman berkata ia sedang menjalani ujian pensijilan.

AS sebelum ini menentang projek itu, dengan pegawai memberi amaran bahawa ia akan meningkatkan pengaruh Moscow ke atas Jerman dan Eropah. Pentadbiran Biden, bagaimanapun, mengetepikan sekatan ke atas syarikat induk bagi saluran paip yang hampir siap tahun lalu kerana menghormati sekutu utama Jerman.

Sepanjang bulan lalu, apabila Putin berterusan menambah jumlah tenteranya di sempadan Ukraine, pegawai pentadbiran AS berkata mereka akan menyekat projek saluran paip jika Russia melakukan serangan.

“Kami telah membuat pendirian kami dengan sangat jelas, iaitu jika Russia menyerang Ukraine dalam satu atau lain cara, Nord Stream 2 tidak akan bergerak ke hadapan,” kata seorang pegawai kanan pentadbiran AS.


Suami isteri ditahan disyaki dalang pemalsuan kad pengenalan

Polis Selangor menahan sepasang suami isteri yang disyaki menjadi dalang kepada sindiket pemalsuan kad pengenalan, sijil kelahiran dan geran kenderaan di Petaling Jaya semalam.

Ketua Jabatan Siasatan Jenayah Komersial negeri ACP Azman Ali berkata penahanan pasangan warga tempatan berusia 58 tahun itu dilakukan pada 9 malam di sebuah restoran di Taman Dato Harun, Petaling Jaya setelah pemantauan dan pemerhatian dijalankan ke atas mereka, lapor Bernama.

“Susulan penahanan mereka, kami telah menjumpai dan merampas barangan antaranya dua keping kad pengenalan serta masing-masing satu keping kad pemastautin dan sijil kelahiran warganegara yang dipercayai palsu,” menurutnya dalam kenyataan hari ini.

Beliau berkata soal siasat awal terhadap suspek telah membawa kepada rampasan beberapa barangan di sebuah rumah sekitar kawasan Pantai Dalam, Kuala Lumpur antaranya lapan sijil kelahiran pelbagai nama dan 19 geran kenderaan bercetak pelbagai nombor kenderaan disyaki palsu.

“Pihak kami turut merampas tiga keping geran kenderaan dan 59 keping cukai jalan kenderaan kosong serta satu set komputer riba dan sebuah mesin pencetak,” katanya.

Azman berkata hasil semakan mendapati suspek lelaki memiliki satu rekod jenayah di bawah Seksyen 468 Kanun Keseksaan yang melibatkan pemalsuan.

Katanya kedua-dua suspek ditahan mengikut Seksyen 117 Kanun Tatacara Jenayah bermula hari ini hingga 25 April depan dan siasatan dijalankan mengikut Seksyen 420 Kanun Keseksaan.


Penduduk Batu Kapor di Mentakab pasrah rumah ‘ditelan’ banjir

Tiada apa yang mampu diungkapkan oleh penduduk Kampung Batu Kapor, di Mentakab, Pahang selain keluhan mengenangkan kediaman mereka yang ditenggelami air dalam banjir yang disifatkan paling dahsyat dalam tempoh 50 tahun.

Jelas terpancar kegusaran di wajah mereka ketika ditemui di pusat penempatan sementara (PPS) Sekolah Menengah Kebangsaan Seri Semantan, Mentakab, pada Khamis, lapor Bernama.

“Ketika ini kami tidak dapat melakukan apa-apa selain menunggu air surut untuk pulang memeriksa rumah. Kami pasrah dan reda,” kata seorang mangsa Wardiana Bucin, 53.

Rumahnya yang diduduki bersama suami dan dua anak lelaki bongsunya mula dinaiki air pada Sabtu (18 Disember) dan tenggelam sepenuhnya pada Isnin.

Walaupun kampung berkenaan dilanda banjir hampir setiap tahun, namun Wardiana berkata bencana kali ini luar biasa, memandangkan paras air paling tinggi direkodkan pada Januari lepas kira-kira sejengkal daripada siling rumahnya.

“Biasanya kami letak barang elektrik di bahagian siling yang dibina untuk banjir, tetapi kali ini nampaknya tiada barang yang selamat, sebab rumah habis tenggelam,” katanya.

Seorang lagi mangsa Siti Zubaidah Md Nazari, 33, berkata rumah yang didiami bersama ibu dan dua adiknya juga tenggelam sepenuhnya dan masih tidak kelihatan sehingga Khamis.

“Rumah saya bersebelahan dengan rumah datuk dan rumah kakak sulung saya. Ketiga-tiganya tenggelam dan rumah datuk saya yang diperbuat daripada papan, hanyut dibawa arus deras,” katanya.

Tambah Siti Zubaidah, keluarganya juga hanya sempat membawa beberapa helai pakaian dan dokumen penting semasa berpindah ke PPS, kerana air naik terlalu pantas.

“Boleh dikatakan ketika-tiga rumah kerugian keseluruhan. Tetapi ketika itu kami hanya memikirkan tentang nyawa, yang penting semua ahli keluarga kami selamat,” kata kakaknya, Zarina Md Nazari, 38.

Tinjauan Bernama di kampung berkenaan pada petang Khamis, mendapati paras air hanya surut kira-kira 1 meter, manakala puluhan rumah masih tenggelam hingga paras bumbung.


Laporan polis kedua dakwa ADUN rancang rogol tulen: Peguam

Insiden rogol yang didakwa membabitkan kenalan kepada Ahli Dewan Undangan Negeri (ADUN) Gombak Setia, Hilman Idham kini bertukar episod baharu, apabila mangsa menuduh ahli politik muda itu pula sebagai perancang utama kejadian 5 Disember lalu.

Tuduhan terbaru itu terkandung dalam satu laporan polis bertarikh 8 Mei – beberapa jam setelah laporan awal 5 Disember 2020 tersebar di media sosial.

Peguam Asheeq Ali mengesahkan mangsa membuat laporan keduanya, yang kemudian tersebar di Facebook.

“Laporan kedua itu asli. Kami tak pasti bagaimana kedua-dua laporan itu dibocorkan,” katanya memetik laporan Malaysiakini.

Terdahulu, Ketua Polis Kuala Lumpur Azmi Kassim pada masa itu mengesahkan kes berkenaan disiasat mengikut Seksyen 376 Kanun Keseksaan kerana kesalahan rogol.

Pada masa itu, Azmi berkata mangsa telah menarik balik laporan awalnya pada 8 Disember, tetapi sekitar Januari membuat permohonan kepada polis agar meneruskan siasatan mereka.

Berdasarkan laporan pertamanya, mangsa mendakwa Hilman menjemputnya ke sebuah hotel di Kuala Lumpur untuk meraikan ulang tahun kelahirannya pada Jumaat, 4 Disember, bersama salah seorang kenalan Hilman dan dua rakan wanita lain.

Kata mangsa, Hilman menyertai mereka ketika di bilik karaoke selepas makan malam, di mana mereka kemudiannya mabuk.

Dalam laporan keduanya, mangsa berkata dia dimaklumkan oleh salah seorang rakan perempuan yang turut hadir pada malam kejadian, bahawa makan malam dan sesi karaoke itu dikatakan merupakan satu ‘set-up’ (perancangan) oleh Hilman.

Mangsa berkata, dia kemudiannya menulis kepada polis pada 12 Januari, meminta kes itu dibuka semula.

Dia turut mendakwa laporan pertamanya ditarik semula kerana individu-individu yang dinamakannya di dalam laporannya itu mengugut dan memberikan tekanan kepadanya.

Ekoran itu, mangsa berkata dia merakam kenyataan dengan pihak polis, kali ini dengan mendakwa Hilman turut terlibat dalam insiden berkenaan.

Bagaimanapun, dalam laporan awalnya, mangsa percaya Hilman tidak bertanggungjawab atas serangan seksual itu, namun “tidak pasti” yang mana antara dua rakan Hilman itu yang melakukannya.

Sementara itu, Asheeq mengesahkan bahawa anak guamnya telah mengenal pasti dirinya sebagai wanita yang dilihat bersama seorang lelaki – yang dia dakwa ialah Hilman.

Minggu lalu, Hilman menafikan sepucuk surat yang dikaitkan dengan insiden itu sebagai palsu.

Dalam surat berkenaan, dia dikatakan meminta maaf kepada Perdana Menteri Tan Sri Muhyiddin Yassin berhubung kejadian itu.

Dia bagaimanapun tidak mengulas berkenaan video berkenaan.

Hilman sehingga hari ini tidak memberikan maklum balas berhubung semua dakwaan ini.


La Nina semakin hampiri timur Australia, amaran mula dikeluarkan

Biro Meteorologi Australia hari ini mengeluarkan amaran La Nina sedang berlaku di Pasifik, dan ribut kencang bakal melanda di kebanyakan kawasan di timur negara itu.

Menurut biro cuaca itu keadaan fenomena tersebut mungkin akan berlarutan sehingga awal musim luruh pada Mac 2022.

Sebahagian wilayah seperti di New South Wales (NSW), Queensland dan Victoria sudah pun mengalami hujan lebat serta banjir dan curahan hujan sejak Oktober lalu, meningkat lapan peratus melebihi paras normal.

Pagi tadi, kejadian taufan tropika pertama Siklon Paddy dilaporkan terjadi di luar pantai Pulau Krismas.

Selain itu, penduduk di seluruh wilayah Queensland dan NSW turut dinasihatkan untuk bersiap sedia menghadapi fenomena hujan lebat dan ribut kencang sepanjang musim panas.

Kali terakhir fenomena La Nina melanda Australia adalah antara musim panas pada 2010 dan 2012.

“Penunjuk atmosfera dan lautan utama El Niño-Southern Oscillation (ENSO) menunjukkan La Nina berlaku,” kata biro itu.

Biro itu memberi amaran berdasarkan suhu permukaan laut yang hampir dengan ambang La Nina di kawasan utama di wilayah tropika Pasifik, dengan model menunjukkan kemungkinan penyejukan selanjutnya.

Penunjuk yang mereka perhatikan termasuk jumlah pembentukan awan dan kekuatan tolakan angin.

“Tinjauan model semasa mencadangkan La Niaa akan berterusan sehingga akhir musim panas hemisfera selatan atau awal musim luruh 2022,” kata biro itu, sambil meramalkan ia akan mula hilang menjelang akhir Januari. – Agensi


60.3 peratus terima dos penggalak

Kadar imunisasi dos penggalak di seluruh negara sehingga semalam meningkat kepada 60.3 peratus, ketika Jabatan Agama Islam Selangor (JAIS) menetapkan hanya jemaah lengkap dua dos vaksin dan penerima dos ketiga dibenar menunaikan solat Jumaat di masjid, mulai 25 Februari 2022.

Menurut statistik Kementerian Kesihatan (KKM) dalam laman sesawang Covidnow yang dikemas kini pagi ini, seramai 95,280 individu dewasa menerima suntikan dos penggalak semalam.

Sejak Program Imunisasi Covid-19 Dos Penggalak (PICK-B) bermula sejak rasmi pada 1 Oktober 2021 hingga semalam, seramai 14,176,241 individu dewasa telah menerima dos ketiga itu.

Sementara itu, seramai 49,310 kanak-kanak berusia lima hingga di bawah 12 tahun telah menerima dos pertama vaksin Covid-19 semalam.

KKM memaklumkan sehingga kini seramai 615,671 atau 17.3 peratus kanak-kanak telah menerima dos pertama.

Sejak PICK dilancarkan 24 Februari 2021 hingga semalam, seramai 22,945,612 atau 97.5 peratus populasi dewasa telah lengkap divaksinasi, manakala 23,223,983 atau 98.7 peratus lagi menerima sekurang-kurangnya satu dos.

Sementara sejak 8 September 2021 hingga semalam, seramai 2,799,326 atau 90.0 peratus remaja berusia 12 hingga 17 tahun telah lengkap divaksinasi.

Daripada lebih 5.68 juta dos diberikan kepada golongan remaja, 2,888,143 atau 92.9 peratus lagi menerima sekurang-kurangnya satu dos.

Keseluruhannya lebih 66.44 juta dos vaksin Covid-19 diberikan kepada populasi Malaysia, termasuk rakyat asing.

Daripada jumlah itu, 25,744,938 atau 78.8 peratus individu telah lengkap divaksinasi, manakala 26,727,797 atau 81.8 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 22 Februari 2022. – Sumber Covidnow KKM


26 penumpang hilang, feri habis minyak karam di Selat Makassar

Dua puluh enam penumpang hilang selepas sebuah feri kehabisan minyak dan karam dalam cuaca buruk di Selat Makassar, Indonesia, hari ini (28 Mei 2022).

Agensi mencari dan menyelamat negara itu berkata kapal itu membawa 43 penumpang dan anak kapal ketika ia terbalik tengah malam tadi di selat yang memisahkan Pulau Sulawesi dan Borneo.

Berita mengenai kemalangan itu hanya sampai kepada pegawai pada pagi Sabtu, kata ketua mencari dan menyelamat tempatan, Djunaidi.

“Tujuh belas orang telah diselamatkan hidup-hidup oleh dua bot tunda yang sedang melaluinya. Kami telah mengerahkan pasukan penyelamat untuk mencari mangsa yang hilang,” katanya.

Sekumpulan 40 penyelamat dikerah melakukan pencarian dan penyelamatan, tambah Djunaidi.

Kemalangan feri adalah perkara biasa di Indonesia, sebuah kepulauan Asia Tenggara dengan kira-kira 17,000 pulau di mana piawaian keselamatan sering longgar.

Minggu lalu, sebuah feri yang membawa lebih 800 orang terkandas di perairan cetek di wilayah Nusa Tenggara Timur dan terperangkap selama dua hari sebelum diselamatkan. Tiada siapa yang cedera.

Pada 2018, lebih 150 orang mati lemas apabila sebuah feri karam di salah satu tasik terdalam di dunia di Pulau Sumatera. – Agensi


Kes baharu jangkitan Covid-19 8,084 hari ini

Sebanyak 8,084 kes positif baharu Covid-19 direkodkan negara hari ini, menurut laporan Kementerian Kesihatan (KKM).

Ketua Pengarah Kesihatan, Tan Sri Dr Noor Hisham Abdullah, dalam satu perkongsian di media sosial, berkata bilangan kes setakat tengah hari tadi menjadikan jumlah keseluruhan kumulatif meningkat kepada 2,369,613 kes positif sejak wabak Covid-19 mula menular di Malaysia pada akhir Januari tahun lalu.

Bilangan kes yang dilaporkan hari ini menunjukkan peningkatan berbanding sebanyak 7,950 yang dikesan semalam.

Untuk rekod, kerajaan juga sudah memberi kebenaran rentas negeri kepada individu yang lengkap dos vaksin dan orang ramai dibenarkan menjalankan aktiviti harian seperti biasa.


Ringgit, pasaran saham tempatan ditutup tinggi hari ini

Ringgit ditutup tinggi berbanding dolar US hari ini (22 Julai2022) walaupun Indeks Harga Pengguna (IHP) Malaysia meningkat 3.4 peratus kepada 127.4 pada bulan lepas berbanding 123.2 dari tahun sebelumnya, kata seorang penganalisis.

Pada masa sama, Bursa Malaysia mengakhiri minggu ini dengan ditutup tinggi, dengan FBM KLCI melepasi halangannya dalam proses hari ini, berikutan sokongan belian yang berterusan daripada institusi tempatan dan dana asing, kata peniaga.

Pada jam 6 petang, mata wang tempatan menokok kepada 4.4515/4545 berbanding dolar US daripada paras penutup 4.4575/4590 yang dicatatkan semasa Khamis, lapor Bernama.

Sebelum itu, Jabatan Perangkaan Malaysia mengumumkan bahawa inflasi makanan melonjak sebanyak 6.1 peratus, kekal sebagai penyumbang utama kepada kenaikan inflasi pada Jun 2022.

Menurut rakan kongsi pengurusan SPI Asset Management, Stephen Innes, biasanya inflasi akan menjejaskan ekonomi dan ringgit berkemungkinan akan melemah sedikit.

“Ekonomi kini dilanda inflasi harga makanan yang lebih tinggi yang menyebabkan pendapatan boleh guna yang kurang bagi kebanyakan orang untuk berbelanja ke atas barangan berharga mahal. Kenaikan inflasi akan menjadi seretan jangka pendek kepada ekonomi,” katanya kepada Bernama.

Bagaimanapun, ringgit diniagakan bercampur-campur berbanding sekumpulan mata wang utama.

Mata wang tempatan menyusut berbanding dolar Singapura kepada 3.2011/2038 daripada 3.1960/1976 yang direkodkan semalam dan turun berbanding yen Jepun kepada 3.2389/2413 daripada 3.2128/2142.

Bagaimanapun, ia mengukuh berbanding pound Britain kepada 5.3187/3222 daripada 5.3236/3254 dan naik berbanding euro kepada 4.5201/5231 daripada 4.5386/5402.

Sementara itu, pada jam 5 petang, FTSE Bursa Malaysia KLCI (FBM KLCI) meningkat 15.48 mata atau 1.07 peratus kepada 1,465.80 daripada 1,450.32 pada Khamis.

Saham pandu pasaran, yang dibuka tinggi 0.77 mata kepada 1,451.09, bergerak antara 1,450.73 dan 1,468.48 sepanjang hari.

Dalam pasaran secara menyeluruh, kaunter untung mengatasi kaunter rugi sebanyak 580 berbanding 278 manakala 414 kaunter tidak berubah, 1,024 tidak diniagakan dan lapan yang lain digantung.

Bagaimanapun, jumlah dagangan merosot kepada 2.05 bilion unit bernilai RM1.55 bilion daripada 2.13 bilion unit bernilai RM1.38 bilion pada Khamis.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata sentimen pelabur meningkat dengan kembalinya dana asing berikutan faktor positif di rantau ini.

Beliau berkata indeks serantau utama kebanyakannya diniagakan tinggi sejajar dengan prestasi semalaman Wall Street yang optimis.

“Kami menjangka FBM KLCI akan meneruskan aliran meningkatnya dalam tempoh terdekat.

“Oleh itu, kami menjangka indeks petunjuk pasaran akan bergerak dalam julat 1,460 hingga 1,480 minggu depan, dengan paras halangan segera pada 1,500 dan paras sokongan pada 1,430,” katanya.


1MDB isu basi?

Skandal 1Malaysia Development Berhad (1MDB) sebagai isu basi dan tidak lagi dipedulikan seperti dinyatakan Timbalan Pengerusi Barisan Nasional (BN), Datuk Seri Mohamad Hassan, adalah suatu yang amat memalukan dan satu lagi tragedi terkini kepada bangsa Melayu.

Kenyataan pemimpin kanan BN itu mencerminkan nilai prinsip kepemimpinan UMNO yang cetek dan keangkuhan beliau yang tidak peka kerana menafikan sentimen akar umbi termasuk kemarahan rakyat terhadap penipuan serta penyelewengan kuasa oleh Datuk Seri Najib Razak dalam skandal itu untuk membolot kekayaan.

Skandal 1MDB adalah jenayah yang memalukan Bangsa Melayu dan negara. Jadi, bagaimana dalam satu tempoh yang singkat, Datuk Seri Mohamad Hassan boleh melupakan penipuan dan penyelewengan kuasa paling besar serta terburuk pernah berlaku dalam sejarah zaman moden ini.

Sebaliknya, apabila Timbalan Presiden UMNO itu dengan ‘bangga’ mengatakan isu skandal 1MDB sudah basi dan tidak lagi dipedulikan rakyat maka itu satu lagi tragedi melanda Bangsa Melayu kerana memiliki pemimpin yang sanggup mengabaikan perasaan dan kepentingan seluruh bangsa itu semata-mata untuk mempertahankan seorang pemimpin tertentu.

Oleh itu, jika inilah cara bercakap, tahap kemampuan berfikir serta pegangan pemimpin UMNO seperti Datuk Seri Mohamad Hassan, maka parti itu sudah tidak ada nilai lagi.

Justeru, Bersatu Negeri Johor mendesak beliau meminta maaf dan menarik balik kenyataan tersebut secara terbuka kerana ia telah melukakan hati, memalukan serta mencemarkan maruah seluruh Bangsa Melayu.

Orang Melayu seperti Datuk Seri Mohamad Hassan inilah sebenarnya orang Melayu yang mudah lupa. Pada masa sama, rakyat sama sekali tidak akan memaafkan dan melupakan skandal mega seperti 1MDB. Fakta kes ini tidak boleh dipadamkan.

Datuk Seri Mohamad Hassan mesti ingat, kemarahan dan kekecewaan akar umbi pada UMNO telah ditunjukkan melalui protes senyap pada Pilihan Raya Negeri (PRN) Melaka dan Johor yang lalu apabila peratusan pengundi keluar untuk memilih calon, merosot dengan mendadak.

Selepas Pilihan Raya Umum Ke-14 (PRU14), rakyat akan menunjukkan protes seterusnya pada PRU-15. Kemenangan calon BN pada siri Pilihan Raya Kecil (PRK) dan PRN dalam tempoh dua tahun lalu tidak boleh dianggap kerana kekuatan BN tetapi disebabkan faktor lain termasuk ketidaksepakatan pembangkang.

Mohd Solihan Badri
Ketua Penerangan Bersatu Johor.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Bekas CEO bank direman disyaki terima rasuah RM24 juta

Mahkamah Majistret Putrajaya membenarkan permohonan reman Suruhanjaya Pencegahan Rasuah Malaysia (SPRM) terhadap seorang bekas Ketua Pegawai Eksekutif (CEO) bank hari ini.

Bekas CEO bergelar Datuk itu direman selama tiga hari bagi membantu siasatan berhubung kes penerimaan rasuah lebih RM24 juta sebagai balasan meluluskan pinjaman RM294 juta yang dibuat sebuah syarikat tempatan.

Majistret R Prabakaran membenarkan suspek direman bermula hari ini hingga Isnin selepas SPRM mengemukakan permohonan itu, menurut laporan BH.

Lelaki berusia dalam lingkungan 50-an itu adalah suspek keempat yang ditahan selepas tiga individu, termasuk seorang CEO wanita direman berkaitan kes sama pada 19 Julai lalu.

Menurut sumber, bekas CEO itu ditahan di rumahnya di Ipoh, Perak, kira-kira jam 4 petang semalam.

Sementara itu di mahkamah sama, Majistret turut membenarkan suspek wanita yang juga CEO sebuah syarikat, disambung reman selama tiga hari bermula hari ini, manakala dua lagi suspek dibebaskan dengan masing-masing dikenakan ikat jamin RM15,000.

Sementara itu, Pengarah Bahagian Pengubahan Wang Haram dan Pelucuthakan Harta (AMLA) SPRM, Mohamad Zamri Zainul Abidin, ketika dihubungi mengesahkan penahanan terbabit dan kes disiasat mengikut Seksyen 16 (a)(A) Akta SPRM 2009.

Selasa lalu, SPRM menahan tiga individu termasuk CEO anak syarikat sebuah bank, yang kemudian direman lima hari bagi membantu siasatan kes penerimaan rasuah lebih RM24 juta.

Mereka adalah CEO wanita berusia 50-an, lelaki berusia 58 tahun yang tidak bekerja, dan perunding kewangan berumur 53 tahun.


GPS nafi perjanjian sokong BN bentuk kerajaan selepas PRU-15

Gabungan Parti Sarawak (GPS) hari ini (Selasa, 8 November 2022) menafikan laporan bahawa persetujuan telah dicapai untuk gabungan itu menyokong Barisan Nasional (BN) bagi membentuk kerajaan selepas Pilihan Raya Umum Ke-15 (PRU15) pada 19 November ini.

Pengerusi GPS, Tan Sri Abang Johari Tun Openg yang juga Premier Sarawak berkata setakat ini tiada perjanjian sedemikian dibuat gabungan itu dengan BN.

“Saya tidak tahu mengenai itu (kerjasama dengan BN), saya juga baru baca tentangnya,” katanya kepada pemberita selepas menghadiri majlis Sarawakku Sayang di Lawas, menurut Utusan Sarawak.

Beliau berkata demikian ketika diminta mengulas laporan yang memetik Setiausaha Agung UMNO Datuk Seri Ahmad Maslan menyatakan BN yakin dapat membentuk kerajaan stabil selepas PRU-15 dengan sokongan daripada GPS.

Dalam laporan yang diterbitkan pada 21 Oktober lepas, Ahmad juga berkata, perkara itu telah dipersetujui dalam mesyuarat sebelum ini antara kedua-dua pakatan berkenaan.

GPS ialah gabungan yang terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) yang merupakan bekas parti komponen BN.

Gabungan itu mengumumkan keluar BN pada Jun 2018, selepas PRU-14 apabila Barisan Nasional kalah kepada Pakatan Harapan.

Suruhanjaya Pilihan Raya (SPR) menetapkan hari mengundi pada 19 November dan pengundian awal pada 15 November ini.


12 kes BID, 22 meninggal di hospital

Dua belas daripada 34 kes kematian yang dilaporkan di Malaysia akibat komplikasi Covid-19 semalam, melibatkan pesakit yang belum sempat dibawa menerima rawatan di hospital atau dikategorikan sebagai kes ’brought in death’ (BID).

Kementerian Kesihatan (KKM) hari ini memaklumkan kumulatif kes BID kini meningkat kepada 6,563 kes, manakala 25,747 pesakit Covid-19 lagi meninggal dunia di hospital sejak awal 2020 lalu.

Bagaimanapun, KKM tidak memaklumkan sama ada kes BID itu adalah dalam kalangan 230,491 pesakit Covid-19 yang menjalani kuarantin di rumah atau sebaliknya.

Jumlah keseluruhan kes kematian itu meletakkan Malaysia pada kedudukan keempat tertinggi dalam kalangan negara-negara ASEAN selepas Indonesia, Filipina dan Vietnam.

Semua pesakit yang meninggal dunia semalam direkodkan di 11 negeri, dengan Pahang, Perlis, Kuala Lumpur, Labuan dan Putrajaya sifar kematian.

Daripada kes kematian itu, Johor merekodkan jumlah tertinggi melibatkan lapan pesakit meninggal dunia, termasuk dua kes BID, menjadikan kumulatif di negeri itu sebanyak 3,977 kes sejak awal 2020 lalu.

Negeri itu yang akan berdepan Pilihan Raya Negeri pada 12 Mac depan, sehingga semalam merekodkan kumulatif positif sebanyak 298,900 kes, dengan 268,569 pesakit telah sembuh, dan 26,354 kes masih aktif.

Daripada jumlah kes aktif itu, seramai 24,727 pesakit menjalani kuarantin di rumah; 382 ditempatkan di PKRC; 1,213 dimasukkan ke hospital; dan 32 pesakit dirawat di unit rawatan rapi (ICU), dengan 22 daripadanya memerlukan alat bantuan pernafasan.

Sabah turut mencatat kes kematian tertinggi semalam iaitu tujuh kes, menjadikan kumulatif sebanyak 2,900 kes.

Selangor mencatat lima kematian semalam, diikuti Melaka (empat); masing-masing dua kes di Kedah, Negeri Sembilan, serta Perak; dan masing-masing satu kes di Kelantan, Pulau Pinang, Sarawak, serta Terengganu.

Sejak 2020 hingga semalam, lima negeri kekal mencatat kes kematian melebihi 2,000, dengan Selangor merekodkan 10,111 kes, diikuti Johor (3,977); Sabah (2,900); Kuala Lumpur (2,706); dan Kedah (2,213 kes).

Negara semalam merekodkan 28,825 kes harian baharu tertinggi sejak awal 2020 lalu, menjadikan kumulatif positif meningkat kepada 3,194,848 kes, dengan 2,919,196 pesakit telah sembuh, dan 243,342 kes aktif.

Daripada jumlah kes aktif itu, seramai 230,491 pesakit kini menjalani kuarantin di rumah; 5,414 ditempatkan di PKRC; 7,199 dimasukkan ke hospital; dan 238 pesakit dirawat di ICU, dengan 130 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 19 Februari 2022.